Mendilibar: 'Erosotasunarekin jokatzea ekidin behar dugu' | SD Eibar - Web Oficial\nPLAN ESTRATEGIKOA 2015-17\nGardentasuna eta Informazio Ekonomikoa\nGABONETAKO KANPUSA 21\nBazkide Berriaren Formularioa\nSDE / ALBISTEAK\nAlbisteak: Lehen Taldea\nMendilibar: "Erosotasunarekin jokatzea ekidin behar dugu"\nEibarreko entrenatzailearen iritziz, Realak ez du zertan Kopako partidaren nekea nabaritu behar\nJosé Luis Mendiibarrek prentsaurrekoa eskaini du Ipuruan Realaren aurka jokatuko duten gipuzkoar derbiaren atarian (igandea, 16:00). Mendilibarren iritziz, Realak ez du zertan Kopako partidaren nekea nabaritu beharrik eta adierazi du, “erosotasunarekin jokatu dezaten ekidin behar dugu”.\nZaldibarko prestatzailea pozik azaldu da taldeak gaur arte egindako lan saioekin. “Aste luzea izan dugu. Hiru entrenamendu onak egin ditugu. Sergio Álvarez errekuperatu dugu. Uste dut ondo gaudela. Baina batzutan badakigu entrenamenduan ikusten duguna eta partidatan egiten duguna ez dela berdina”.\n“Kontzentratuta atera beharreko partida da igandekoa. Derbi bat da, badakigu zelan dagoen Reala. Mentalizatuta ateratzen dena ez da futbolaria”, adierazi du Mendilibarrek. Entrenatzailearen esanetan, gakoa joan den jardunaldiko bera izango da. “Alavesen aurka lehen zatian ez genuen minik egin baina gaizki ez ginen egon. Bigarren zatian lehenengo segundutan gaizki egon ginen eta gero kosta egiten da galtzen zoazela buelta ematea. Kontzentrazio ezin dugu galdu, gero Reala gu baino hobea bada ezin dugu ezer egin, baina ez gure erruaz”.\n“Mirandesek erakutsi zuen lan askorekin eta baloia lapurtzean gauzak ondo egiten erakutsi zuen aurre egin daitekela Realari. Baloi azkar galtzen baduzu ez du ezer egiten. Hortaz, garrantzitsua da zer egiten den baloiarekin eta gero golak sartzeko atera bota behar da. Behin bakarrik botatzen baduzu ez nahikoa izaten. Askotan bota behar da eta gu azkenaldian ez gaude hori egiten ari”.\nMendilibar Realak atzo Mirandesen aurka jokatu zuen partidaren inguruan aritu da. “Bernabuen irabazi eta gero Mirandesen aurka etxean. Batzutan ez da bakarrik zu zelan zauden baizik eta zure aurrean nola dagoen ere bai. Mirandesek atzo partida ona egin zuen. Baina ez da sorpresa bat. Lehen Mailako hiru talde kanporatu ditu eta ondo gainera”.\nJokalari txuri-urdinaren inguruan entrenatzaileak esan du, “Beti daude jokalariak jokoan sartzen direnean futbola ematen dietenak taldeari. Ikusi genuen joaneko partidan Anoetan. Odegaard asko sartu zen jokoan eta bere kondizioekin, oso azkarra da, mina egiten du. Badakigu ez diogula eroso jokatzen utzi behar baina gure lana da ez sartzea jokoan”.\nEntrenatzaile armaginaren iritziz, Realak ez du zertan Kopa partidaren nekea nabaritu beharrik. “Orain dela astebete Madrilera ondo heldu ziren. Ez dut uste nekatuta egon daitekeenik. Normalean jokalariak aldatzen dituzte. Kopan eta Ligan jokalari ezberdinak erabiltzen dituzte”.\nSDE / HURRENGO PARTIDA\n21:00 Estadio de los Juegos Mediterráneos\nJardunaldia24 UD Almería - SD Eibar\n18:15 Municipal de Ipurua\nJardunaldia25 SD Eibar - SD Huesca\n20:30 El Molinón-Enrique Castro "Quini"\nJardunaldia26 Real Sporting - SD Eibar


Huawei-ren P30 serieak 3D modelatzeko laguntza eskaintzen du Androidea\nHuawei-k bere telefonoak merkaturatuko ditu P30 seriea batean aurkezpen ekitaldia datorren martxoaren 26an Parisen, Frantzian. Aurretik, telefonoaren zehaztapenei eta funtzioei buruzko xehetasun asko filtratu dira dagoeneko.\nOrain, konpainiak P30 serieko telefonoetarako proba bideo berria kaleratu du, eta hori agerian uzten du telefonoek 3D modelatzeko laguntza izango dute, ezaugarri hau duen P serieko lehena bilakatuz.\nHuawei P30 serieko atzeko kamerak 3D modelatzea onartzen du, muntatutako ToF lentea erabiltzen den lekuan, oraindik ez da ezer baieztatu. Aukera dago 3D modelatze funtzioa nabarmentzekoa dela P30 Pro, eta ez beste aldaeren batena.\nHuawei-ren P30 serieak 3D modelatzeko laguntza izango du\nEz bezala Huawei Mate 20 ProBadirudi Huawei P3 serieko 30D modelatze funtzioa ToF lentearen bidez egiten da, argi egituratua baino gehiago, beraz, benetako errendimendua desberdina izan daiteke. Mate 20 Pro-k ekartzen duena baino gai eta pertsonaia gehiagoren laguntza izan dezake.\nGainera, duela gutxi filtratutako prezioei buruzko informazioa agerian uzten du Huawei P30rako 749 euro ordaindu beharko dituzu, 128 GB biltegiratze eta 6 GB RAM memoria duen oinarrizko eredurako. Badirudi P30rako Europan saldutako konfigurazio bakarra izango dela. P30 Pro-ri dagokionez, 8 GB RAM + 128GB bertsioa egongo da eta 999 eurotan salduko da. 8GB RAM eta 256GB biltegiratze 1,099 euroko prezioa duen aldaera bat ere egongo da.\nEuropak 512 GB modeloa ere jasoko du, baina oraindik ez dago prezioaren berrespena. Telefonoa haririk gabeko kargagailuarekin eta Sonos One bozgorailuarekin bidaliko dela ere jakin zen, biak 59,99 € eta 229 € -tan baloratuta daudela herrialde batzuetan, hurrenez hurren.\nArtikuluaren bide osoa: Androidea » Berri » Huawei-ren P30 serieak ToF kameraren bidez 3D modelatzeko laguntza eskaintzen du


Caret, testu huts eta garbia idazteko funtzionalitate bat Sustatu.eus - Teknologia albisteak\n2021-10-19 : 08:33\nKomunikazioa astun eta PDFetan egitearena Euskal Herrian hedatutako izurritea da (hemen Joxe Rojasek salatutako adibide bat). Baina Word formatuan maketatuta ere ez pentsa askoz hobea denik. Testua testu da, eta Word edo PDF inprimatzeko txukunago geratzen da, baina web-argitalpenerako, testu hutsa hobeto. Tira, honi ez dio inork kasurik egingo, baina Sustatun zer egiten dugun azalduko dizuegu, GUZTIA TESTU HUTS ETA GORDINERA PASATU, eta horrekin kargatu gero hona albisteak. Hori egiteko tresna txukun bat gomendatuko dizuegu: Caret.\nTestu editore huts on bat aurkitzea ez da erraza. Garai bateko Notepad ezagunak askotan formatua sartzen du, eta Interneterako idazteko, zenbat eta formatu gutxiago, hobeto. Ubuntu ingurunean badaude testu hutsezko editoreak erraz aurkitzekoak, bide batez kodea ere ulertzen dutenak, eta horien parekoa da Caret.\nZera da Caret-en abantaila: Chrome-ren luzapen gisa instalatzen da, eta doakoa da.\nBehin instalatuta, lasterbide bat sortzen ahal diozu (adibidez mahaigainetik iristeko bertara), edo bestela Chrome (eta Chromium-en) lastermarken barran agertzen zaizun Apps aukeran ikusiko duzu.\nCaret-ekin txt dokumentuak kudeatzen ahal dituzu, eta disko gogorrean gordeko zaizkizu. Testu gordina idazteko, edo Word batek kodean sartzen dituen kakamokordo guztiak kopitsatsiz garbitzeko primerakoa da.\nGogoratu praktika onak: sortu testua testu huts gisa, eta gero hortik garatu bertsioak, HTML weberako, iruditeria behar bada bidali TXT eta jarri dezatela polita PNG edo JPG batean, paper bihurtu edo inprimatu behar bada, bihur dezala maketatzaile batek Word edo PDF... Baina gorde testua testu gisa. Ez zen gehiago behar izan Biblia edo Korana zeruetatik transmititzeko, testu hutsa.\nCaret instalatzeko, Chrome-rekin, hemen: https://chrome.google.com/webstore/detail/caret/fljalecfjciodhpcledpamjachpmelml?hl=eu


aritzeko prestuak eta munduari irekiak BATXILER ETA ETORKIZUNA Pertsona libre, konpetente,\ntolerante eta solidarioak BATXILER: IKUS INSTALAZIOAK BANAKAKO ORIENTAZIOA ETA ARRETA Ikaslea bere garapen eta\nikas-jardueraren protagonista HAUR HEZKUNTZA Metodologia berriztatzailea\nheziketa eleanitzerako ESKOLA-ESKAINTZA ZABALA ETA MALGUA Ikas-irakaskintzan, ekintza osagarrietan\nOrientabide Planaren barruan burutzen ditugun ekitaldien artean, azaroaren 29 eta abenduaren 3aren bitartean orientazio profesionalari bideratutako bi jarduera burutu ditugu Batxiler 2. mailako ikasleekin: Azaroaren 30ean, “lan merkatuko informazioaren erabilera” arloa lantzeko, Iñigo Ochandiano izan genuen geure ikasleei merkatu laboralaren inguruko hitzaldia ematen. Campo & Ochandiano, giza baliabideen arloko aholkularitza konpania independientea da. Bereziki hautatze ...\nKirolean ere, emakumeenganako indarkeriaren kontra!\nAsteburu honetan Lauron jokatu diren saskibaloi partidetan, jokalariek bat egin dute azaroaren 25eko egunaren erreibindikazioarekin, emakumenganako indarkeriaren kontra. Lehen Hezkuntzan sortu eta ikasleekin landutako materiala baliatuz, Euskadiko biolentziaren datuak hain zuzen, jokalariek eurena egin zute aldarrikapena.\nKUKULUMENDI – Pertsonen talentua garatuz: Ekintzailetza mintzagai, Batxilergoan\nAzaroaren 25ean “KUKULUMENDI – Pertsonen talentua garatuz” hitzaldi programaren aurtengo bigarren saioa izan dugu Ikastolan: lehen mailako ikasleak presentzialki; eta bigarrenekoak, streaming bidez gelan zeudela, aurreko urtean ezin izan baitzen saio hau burutu. Hitzaldietako programa hau, Batxilerreko Orientazio akademiko-profesionaleko Planaren parte da, “INSPIRATU besteekin” atalean. Eneko Knörr eta Jon Uriarte izan ditugu “Ekintzailetza” gaia jorratuz, ...\nAzaroaren 25ean, osteguna, Emakumeenganako Indarkeriaren kontrako Nazioarteko Egunean, Ikastolan hainbat ekimen antolatuko ditugu etapa guztietan urteroko SENTSIBILIZAZIO lanarekin jarraitzeko eta ikasleen artean zein helduen artean berdintasuna, errespetua eta askatasuna sustatzeko. Emakumeen kontrako edozein indarkerien aurkako sinboloa den puntu lila oinarri hartuta, azaroaren 25ean, osteguna, kolore moreko arroparen batekin janztea proposatzen dizuegu, horretara, genero berdintasuna aldarrikatu eta ...


Pribatutasun-politika - 15k SAN SEBASTIÁN\nIndarrean dagoen araudiari jarraiki, interesdunari jakinarazten zaio RPM Racing SLU sozietateak (aurrerantzean, “RPM-MKTG”) tratatuko dituela hark ematen dizkigun datuak; hauexek dira sozietate horren harremanetarako datuak:\nZER HELBURUREKIN ETA ZENBAT DENBORAZ TRATATUKO DIRA ZURE DATU PERTSONALAK?\nErabiltzaileek, RPM-MKTGren ekitaldi eta jardueretarako izena emateko RPM-MKTGren webguneko inprimakien bitartez, haien datu pertsonalak ematen dituztenean, ondorengo helburuetarako tratatuko dira datu pertsonalok:\nI. Erabiltzailearen ekitaldiko parte-hartzea kudeatzeko eta tramitatzeko. Horretarako, izena eman duen ekitaldiak edo jarduerak irauten duen epean gordeko dira haren datuak eta, behin hura amaitzen denean, ekitaldiaren edo jardueraren ondorioz erator litezkeen legezko ekintzen preskribatze-epean.\nII. Erabiltzaileari inkestak bidaltzeko; inkesta horiek datu erantsien txostenak egiteko erabiliko dira, estatistika- eta analisi-helburuekin, gure zerbitzuak hobetu ahal izateko.\nIII. Erabiltzaileari hark parte hartzen duen edo RPM-MKTGk antolatzen dituen proiektuei, zerbitzuei, kanpainei edo ekitaldiei buruzko informazio pertsonalizatua emateko, erabiltzailearen profila kontuan izanda, aurkakorik adierazten ez bada edo interesdunak ez bada informazioa jasotzearen aurka azaltzeko bere eskubideaz baliatzen, horretarako dpo@rpm-mktg.es helbide elektronikora idatzita; baita RPM-MKTGrekiko bere jardueraren txosten pertsonalizatuak egiteko ere.\nZentzu horretan, eta erabiltzaileek horretarako baimena ematen badute, izena eman duen ekitaldi zehatzean parte hartzen duten gure kolaboratzaileen produktuei eta zerbitzuei buruzko informazioa emateko erabiliko dira haren datuak. Ekitaldiaren webgunean –https://www.zurichmaratonsansebastian.com/– argitaratutako zerrendan aurkituko duzu zein diren gure kolaboratzaileak.\nAurkakorik adierazten ez badiguzu, datu pertsonalak gordetzeko aurrez adierazitako epeak aplikatuko dira; beraz, zure erantzukizuna da datuok eguneratuta izatea.\nHonako hauek dira zure datuak tratatzea legitimatzen duten oinarriak:\nI.- Kontratu-harremana egikaritzea, parte-hartzea kudeatzeko eta tramitatzeko\nII.- RPM-MKTGk, estatistika-helburuekin, inkestak egiteko eta txosten erantsiak egiteko duen interes legitimoa, bai eta, erabiltzailearen profilaren arabera, erabiltzaileak parte hartzen duen edo RPM-MKTGk antolatzen dituen proiektuei, zerbitzuei, kanpainei eta ekitaldiei buruzko informazio pertsonalizatua bidaltzeko duen interesa ere.\nIII.- Erabiltzaileari gure kolaboratzaileen produktuei eta zerbitzuei buruzko informazioa bidaltzeko haren berariazko baimena.\nZEIN DIRA TRATATUKO DIREN DATU PERTSONAL KATEGORIAK?\nErabiltzaileak emandako baimenaren arabera, ondorengo datu pertsonal kategoriak tratatu ahal izango ditu RPM-MKTGk:\nIdentifikazio-datuak: izen-abizenak eta NAN\nHarremanetarako datuak: telefono-zenbakia, posta-helbidea, helbide elektronikoa\nEzaugarri pertsonalei eta sozialei buruzko datuak: jaiotza-data, generoa, nazionalitatea, zaletasunak, afiliazioak.\nErabiltzailearen RPM-MKTGrekiko jarduerari buruzko txosten pertsonalizatuen ondoriozko datuak.\nBaita erabiltzaileak gure webgunean eta webgunearen azpi-domeinuetan ezarritako inprimakien bitartez RPM-MKTGri ematen dizkion beste edozein datu pertsonal ere.\nRPM-MKTGk erabiltzaileei jakinarazten die 14 urtez azpikoen datu pertsonalak tratatzeko beharrezkoa izango dela haren gurasoen, tutoreen edo adingabearen guraso-ahala dutenen baimena.\nHorregatik, adingabe batek RPM-MKTGk edo haren kolaboratzaileren batek antolatutako lasterketaren batean edo, oro har, ekitaldiren parte hartzen duenean, beharrezkoa izango da gurasoak, tutoreak edo guraso-ahala duten pertsonak identifikatuko dituzten datuak ematea, beharrezkoa den haien baimena eskuratzeko beste helbururik gabe. Familia-liburua edo adingabearekiko filiazioa, haren tutorea izatea edo, oro har, haren gaineko guraso-ahala zehazten duen beste edozein agiri eskatzeko aukera izango du RPM-MKTGk.\nErabiltzaileek haien senitartekoen, lagunen, bikotekideen edo erabiltzailearekin zerikusia duen beste edozeinen datu pertsonalak ematen dituztenean, haiei RPM-MKTGren pribatutasun-politikaren eta, oro har, hemen azaltzen diren zehaztapen eta baldintzen berri emateko eta haien datu pertsonalak tratatzeko hirugarren horien baimena eskuratzeko konpromisoa hartu behar dute.\nRPM-MKTGk ezarrita ditu zure datuen segurtasuna bermatzeko eta datuak aldatzea, galtzea, baimenik gabe tratatzea edo eskuratzea saihesteko beharrezkoak diren neurri teknikoak eta antolaketa-neurriak ezarrita ditu, kontuan izanda teknologiaren egoera, gordetako datuen izaera eta zer arrisku izan ditzaketen.\nZEIN DIRA INTERESDUNAREN DATUEN HARTZAILEAK?\nOndorengo erakundeei komunikatu ahal izango zaizkio zure datu pertsonalak:\nErabiltzaileak parte hartzen duen lasterketetako edo beste edozein ekitalditako erakunde kolaboratzaile edo antolatzaileei, parte-hartzea kudeatzea beste helbururik gabe.\nLegezko betebeharrak eta goian adierazitako helburuak behar bezala betetzeko beharrezkoak diren RMP-MKTGren hornitzaileei.\nLegez dagozkien Herri Administrazioei.\nEskatzaileei behar bezalako arreta eta eskatutako zerbitzua behar bezala ematea bermatzeko RPM-MKTGrekin kolaboratzen duten profesionalei.\nOndorengo ordainketa-pasabideei: Redsys Servicios de Procesamiento, S.L. eta PayPal (Europe) S.à r.l.\nAurrez azaldutakoaz gain, jakinarazten dizugu RPM-MKTGk antolatutako kirol-ekitaldietan parte hartzen baduzu, ekitaldiaren webgune ofizialaren, aplikazioaren, sare sozialen, erakunde kolaboratzaileen eta komunikabideen bitartez heda litezkeela zure izen-abizenak, dortsala eta argazkia.\nZER ESKUBIDE DITU INTERESDUNAK?\nInteresdunak eskubidea du:\nZehatzak ez diren edo osatu gabe dauden datuak zuzentzeko.\nDatuak ezeztatzea eskatzeko, besteak beste, datuak dagoeneko ez direnean beharrezkoak batuak izan ziren helburuetarako.\nBere datu pertsonalen tratamendua mugatzeko edo tratamenduaren aurka azaltzeko, indarrean dagoen legerian jasotzen diren kasuetan\nBere datuak eramateko\nEmandako baimena ezeztatzeko\nAurrez adierazitakoaz gain, interesduna RPM-MKTGko datuen babeserako ordezkariarekin harremanetan jarri ahal izango da, lehenengo atalean adierazitako helbideen bitartez. Halaber, interesdunak uste badu ez direla gauzatu bere eskubideak, erreklamazioa aurkeztu ahal izango du Datuen Babeserako Espainiako Agentziaren aurrean.


zinegoak | 14. edizioak aurreikuspenak bete ditu: publiko gehiago gerturatu da eta aste biko programaren balorazio positiboa egin du\n14. edizioak aurreikuspenak bete ditu: publiko gehiago gerturatu da eta aste biko programaren balorazio positiboa egin du\nZinegoakeko 14. edizioak aurreikuspenak bete ditu: publiko gehiago gerturatu da eta aste biko programaren balorazio positiboa egin du\n– Jaialdiak Bizkaia, Araba, Gipuzkoa eta Nafarroako 33 udalerri zeharkatuko ditu apirilaren 7ra arte, Hedapen programaren bidez.\n– Hegoak elkartea izan da orain arte jaialdiaren antolatzailea, baina aurrerantzean “Zinegoak” elkartea sortuko da jaialdia bera eta genero- eta sexu-aniztasunarekin lotutako jarduerak antolatzeko, zinema eta kulturaren bidez.\nZinegoakek 14. edizio honen balorazio positiboa egin du. Aurten Bilboko LGTB zinema eta arte eszenikoen nazioarteko jaialdiak apostu garrantzitsua egin du, programazioa bikoiztuz (astebete izan beharrean, aste biko programa antolatuz) eta dokumentalen presentzia handituz, fikzioekin parekatuz.\nZinegoakeko antolakuntza pozik agertu da publikoak aldaketa honen aurrean izan duen erantzunarekin. 8000 lagun baino gehiago gerturatu dira Bilboko 14 areto ezberdinetan antolatu diren jardueretara. Kopuru hau aurreko edizioetakoa baino handiagoa izan da. Dokumentaletan, adibidez, nabarmena izan da publikoak izan duen erantzuna, sesio asko beteta egon direlako. “Hedapena amaitzen denean, publikoaren balorazio orokorra egingo dugu, baina seguru gaude guztira 10.000 lagun baino gehiagotara helduko garela”, azaldu du Zinegoakeko zuzendari Pau Guillenek.\nArriaga Antzokian egindako hasiera-ekitaldia izan da jarduerarik jendetsuena. Beste urte batez, Bilborock izan da publikoaren erreferentzia nagusia, eta aste bietan zehar publikoa mantentzea lortu du egunero. BilbaoArtek ere publiko fidela izatea lortu du. Era berean, Zinegoakek bere publikoa zabaltzen jarraitu du, jaialdiarekiko interesa handitu du (webguneko bisiten kopurua handitu da, hedabideetan izandako oihartzuna handitu da eta abar)… Horri guztiari esker, Zinegoak Bilboko jaialdietako erreferenteetako bat bihurtu da.\nKopuruez harago, Zinegoakeko antolakuntza pozik agertu da programazioak sortu duen interesagatik eta balorazio positiboagatik. Iraupena handitzeak ere ahobeteko onarpena izan du. Guillenek nabarmendu duenez “edizio honetako apostu garrantzitsua zen, eta jende ugarik eskertu digu iraupena luzatu izana, denbora gehiago izan dutelako saioetara joateko eta euren burua antolatzeko”.\nBehin Bilboko proiekzioak amaituta, Zinegoak Bizkaia, Araba, Gipuzkoa eta Nafarroako 33 udalerri zeharkatzen hasi da, Hedapenaren bidez, apirilaren 7ra arte. Udalerriak honakoak izango dira: Aiara, Aramaio, Artziniega, Laudio, Abadiño, Bakio, Barakaldo, Basauri, Bermeo, Berriz, Durango, Erandio, Getxo, Igorre, Leioa, Mungia, Ondarroa, Portugalete, Sopela, Sestao, Urduña, Arrasate, Azpeitia, Donostia, Hondarribia, Hernani, Lezo, Ordizia, Tolosa, Zumaia, Iruñea eta Tutera. Herri bakoitzeko programazio zehatza www.zinegoak.com webgunean kontsulta daiteke.\nAzkenik, hurrengo edizioei begira, Hegoak elkarteak (orain arte jaialdia antolatu duenak) “Zinegoak” elkarte sortu berriari lekukoa pasako dio. Elkarte berri honek izango du ardura aurrerantzean jaialdia antolatzeko, eta sexu eta genero-aniztasunagaz lotutako bestelako jarduerak ere antolatuko ditu, zinema eta kulturaren bidez.\nUrtean zehar, Zinegoakek prozesu bat zabalduko du bestelako elkarte, eragile eta norbanakoen parte-hartzea sustatzeko, elkarte jaioberri honen baitan murgiltzeko eta funtzionamendu ireki eta barneratzailea sortzeko.


Inguru zoragarriak II\nSAN JOANEKO HARIZTIA\nBadira Zornotzan toki zoragarriak eta horietako bat San Joan mendiko hariztia da. Urtero, San Joan bezperan, zornotzar ugari batzen da bertan ohikoa den suaren inguruan. Gazte asko elkartzen da su horren inguruan udako solstizioa ospatzeko. Baina, dirudienez, antzinatik dator leku horren magia.\nEuskal herrian sineskeria eta erritu ugari izan dituzte gure arbasoek, hor daude trikuharriak, harrespilak eta abar horren adierazgarri. Gure inguruan horrelakorik aurkitu ez badute ere, egon bazeuden sineskeriak eta errituak gaixoak sendatzeko eta hildakoak lurperatzeko.\nAdibidez, XX. mendean oraindik egiten zen Zornotzan “santietue”, hau da, zainen bat tiratzen zenean edo orkatila bihurtzen zenean sendatzeko egiten zen errituala. Duela hogeita hamar urte inguru ikusita daukat “santietue” egiten.\nBaina bestalde sendatzeko asmoaz, amamari entzuna diot, bera gaztea zela, behin baino gehiagotan eroan zituela etxeko gaixoaren “mudak” edo barruko arropak San Joanera, haritz baten arrakalan sartzeko. Eta haur gaixoak ere sendatzeko haritz tantaien “marroetatik” edo arrakaletatik pasatzea ohitura zela zioen amamak. Harrigarria ezta!\nGaur egun, zorionez, ez dugu horrelakorik egin behar, baina inguru zoragarri horrek oraindik magia berezia duela ukaezina da eta babestu beharreko ingurua dela uste dugu askok.\nOLERKI EGUNA LARREAN\nOrain dela 50 urte, 1960 urtean, Santi Onaindiak Zornotzako lehen “olerti eguna” antolatu zuen. OLERTI aldizkaria argitaratu eta gero ohartu zen olerki saria behar zuela gure herriak eta asmo horri ekin zion.\n“Lurra samur aurkitu neban eta behar erreza: nire asmoa iragarri orduko hainbat langile agertu jatazan” esan zuen Aita Onaindiak. Eta lanari ekin zioten saria antolatzeko. Horrela izan zen 60. hamarkada oparoa euskalgintzan eta Zornotzako karmeldarrak aitzindari lan horretan.\n1960an antolatu zen lehen aldiz eta hogeita hamar urte jarraian egin zen “olerti eguna” Larrean. Lau sail izan ziren lehen sariketa horretan: 1. lirika saila; 2. poema bat; 3. hamar alegiko sorta; 4. bertsolariak.\nOrixe izan zen irabazlea, bigarrena Eusebio Igartza eta hirugarrena Paben Loidi. Sariak banatu aurretik Aita Onaindiak meza esan zuen eta Zornotzako abesbatzak alaitu. Saria hartutakoan sarituek olerkia irakurri behar izan zuten eta bazkari ostean Bordirik, Erkiagak eta Gazteluk hitzaldia egin zuten euskal kulturaren inguruan. Egun handia izan zen urriko igande hori eta ordutik aurrera udazkenero antolatu zen, Onaindiak ahal izan zuen artean.\nSanti Onaindiaren lan hori gogoratzeko, hona hemen bere olerki batzuk:\nArratsa kantuz doa,\nzurmur gozozko uluz.\nTxindorra kantuz dago,\nzume malgu gaiñean\nzanko biak tente.\nKantuz baita illargia,\n—nor ete dau eder?—\nzeruan goi ikusgarri,\narnas estuan ler.\nLarrosa kantuz dago,\nneure gela itzalpean\nkantuz daukat biotza,\ndau jardunaren gai.\nJuanjo Zearreta hil da! — Zelan?... Halakorik! Autzaganeko bide labankor horretan gertatu behar! Makina bat auto-istripu izaten da bide horretan! Zerbait egin behar da! Eskapada gehiegi izaten dira hor! Sarriegi esaten dira horrelakoak, sarriegi. Bide deabrua! Eta kamioia etorri behar goitik behera!\nZoritxarra ustekabean heldu zitzaion Juanjori Autzaganen, egun beltz eta euritsu batean. Bermeotik zetozela, gure arrantzaleak askatzeko antolatu zen manifestazioan egon ondoren, auto-istripua izan zuten. Istripua ikusi genuenok bagenekien larria zela, oso larria. Zoritxarra, benetako zoritxarra izan zutela esango nuke. Eta ez da lehen aldia familia horretan.\nUne latz hauetan, hasierako harridura, sinestu ezina eta haserrea gainditu ostean, Juanjo Zearretaren inguruko xehetasun batzuk adierazteko unea heldu dela uste dut. Euskaltzalea, hur-hurrekoa, bihotz onekoa eta itzal handia utzi duen gizona da Juanjo. Ezagutu dugunok badakigu hutsune handia utzi duela gure inguruan. Hutsunea igarriko dute Andrandi auzoan zapatuetako afari lagunek, Nikolasek eta konpainiak. Hutsunea sumatuko dute Laidako Kanping-ekoek ere, Eduardo Mezok eta lagunek. Hutsune handia izango dute Euskaltzaindiko kideek ere, Lizundiak eta gainerakoek. Baita familiako Mª Asunek eta lagunek ere. Eta zelan ez, hutsunerik handiena etxe-etxekoek igarriko dute: Eufemik, Ekaitzek, Txaberrek, eta baita Bingenek eta Mikelek ere. Hutsune handiegia utzi du Juanjok.\nEuskaltzaindiko kudeatzailea eta euskaltzain urgazlea izan da Zearreta, baina ibilbide luzeagoa eta oparoagoa izan du euskararen inguruan. 60ko hamarkadaren amaieran hasi zen euskalduntze eta alfabetatze kanpainetan parte hartzen. Gero 1970ean Lehen Urratsak liburuaren prestaketan jardun zuen. Beranduago, 1975-76an, herrialde guztietako batzordeak batu eta Alfabetatze eta Euskalduntze Koordinakundea (AEK) sortu zenean, bera izan zen sortzaileetariko bat. Hainbat lan argitaratu zituen elkarlanean: Euskalduntzen (1972), Alfabetatzen (1975), Euskara: Hizkuntza ariketak (1976), Euskal Hiztegi Modernoa (1977), Sortzen I (1978), Hiztegia 80 (1980). Zein irakaslek ez ditu ezagutzen liburu eta hiztegi horiek? Garai batean ezinbestekoak izan ziren irakaskuntzan.\n1973an hasi zen lanean Euskaltzaindian eta lankideek ondotxo ezagutu dute. Andres Urrutia Euskaltzainburuak hauxe esan zuen Juanjori buruz: “Lanerako beti prest eta gogotsu, erakundearekiko leiala, ordu asko eman ditu Juanjok Euskaltzaindiaren zereginetan. Beti erne, beti adi, azken ukitu arte, Euskaltzaindiak antolaturiko ekitaldietan dena erraz eta gozo joan dadin. Euskaltzaindiaren kudeatzailea eta sustatzaile nekaezina izan da”.\nAlderdi pertsonalean, benetan ezagutu duenak badakizki Juanjo Zearretaren zaletasunak: familia eta lagunak, Laida eta Athletic taldea. Horregaitio izan zen urteetan San Mameseko esataria. Gogoan dut oraindik haren ahotsa jokalarien izenak irakurtzen edota aldaketak adierazten zituenean. Baina ezezaguna den zaletasun bat ere bazuen: Iratiko inguruak. Aste Santuko txangoa izugarri gustatzen zitzaion Nafarroan barrena.\nItzal handiko gizona izan da Juanjo Zearreta. Berari esker eta bera bezalako euskaltzaleei esker gaude gu hemen euskara irakasle eta euskal kulturaren sustatzaile. Zure eta zulakoen lanari esker egin dugu aurrera. Eskerrik asko Juanjo, bihotz-bihotzez. Eta egun handirarte.\nAurreko batean euskararen jatorriaren teoriei buruz idatzi nuen, eta beste behin euskararen mugei buruz. Baina azken urteetan Europako hainbat herrialdetako linguistak eta genetistak ikerketa interesgarriak argitaratzen ari dira guri buruz eta oihartzun txikia izan dutela uste dut. Nire asmoa ikerketa horien berri ematea da, modu xume eta erraz batean.\nEuropan hautsak harrotzen ari dira ikerketa horiek direla eta. Orain arte Europako gizakia eta hizkuntzak indoeuroparraren ondorengoak direla esan dute, baina azken ikerketen ondorioz zalantzan jartzen ari dira. Oxford Unibertsitateko Stephen Oppenheimer-ek idatzi zuen britainiarren jatorri genetikoa Kantauri itsasoaren isurialdean dagoela. Britainiarrak euskaldunen ondorengoak direla esatera heldu da. Ondorio horretara heltzeko ikerketa genetikoak erabili zituen eta gaur egun ziurtzat hartzen den datu bat ere: glaziazioko aztarnak. Duela 20 mila urte glaziazio aroan Europa izoztuta zegoenean Kantauri itsasoaren kostaldeko klima leunagoa zenez giza talde ugarik babesa aurkitu zuen bertan eta gero, berriz ere, Europan zehar sakabanatu ziren. Horren froga dira kobazuloetako aztarnak. UNESCOk berak ere gizateriaren ondare izendatu behar izan du hainbat kobazulo. Datu gehiago jakin nahi izanez gero Oppenheimerren “The origins of the british” liburuan daude.\nAlemaniako ikerlariak ere ildo beretik doaz, “Spektrum der Wissenschaft” aldizkari zientifikoan – “Scientific American” aldizkariaren edizio alemaniarrean – argitaratu zituzten ikerketa interesgarriak Theo Vennemann linguistak eta Peter Forster genetistak. Venneman Munich-eko Ludwig-Maximilian Unibertsitateko linguistika irakaslea da eta urteetako lanaren berri eman digu. Glaziazioa amaitu zenean Kantauri itsasoaren kostaldeko giza taldeak Europan zehar sakabanatu ziren hizkuntza eta ADNa zabalduz. Giza talde horiek euren hizkuntzarekin –protoeuskararekin – ingurua ezagutu ahala izenak jartzen hasi ziren. Gaur egungo ibai, ibar, ur, aran ... euskal hitzen parekoak aurkitu ditu Vennemann hizkuntzalariak Europako ibai, mendi eta ibarretan. Berrehun baino gehiago izan dira guztira: Ebersberg, Ebrach, Eber, Aranbach, Ebreon, Ivry, Eberbäche, Urofia, Huriel, Ourte, Urwis, Ura, Aurach, Auerbach, Urula, Ibar, Ybbs ... Ikerlariek uste dute orduko lehen giza taldeek izen bereziak jartzen hasi baino lehengo izen arruntak erabili zituztela tokiak izendatzeko.\nBaina hizkuntzalari alemaniarraren teoriari bultzada handia eman dio Peter Forster genetika ikerlariak. Euskaldunen eta europar gizakiaren ADN mitokondriala aztertu ondoren ikerlari hori ondorio batera heldu da: Europako biztanleen hiru laurdenek ama-arbaso euskalduna izan zutela. Azpigene mitokondrialak igualak dira Europako gehiengoaren eta euskaldunen artean. ADN mitokondriala amagandik baino ez da transmititzen eta antzekotasun horrek ama-arbaso batengana garamatza.\nZiur gaude laster izango dugula informazio zehatzagoa eta genetikak aurrera egiten duen heinean mito, uste eta teoriak bertan behera geratuko direla. Genetikari esker aurrerapauso ikaragarriak espero dira etorkizunean eta giza taldeen migrazioak ez ezik jatorria ere aztertzeko balioko digu.\nEta amaitu baino lehen, kontu xumeago bat adierazi behar dizuet. Aurten oporretan Avilako Gredos aldean egon naiz eta bertako toponimiak jakin-nahia piztu dit. Euskal senak esan dit bertako toponimo askok euskal kutsua dutela: Mingorria (bertako lurra gorri-gorria da), La Naba (mendiko lautadan); Aravalle (arana); Narros (antzinako nabarros); Muñana, Muñogalindo, Gorria, Mingubela, Mirueña, Zorita eta abar luzea. Norbaitek esan lezake Errekonkista garaiko euskaldunen aztarna dela, arabiarren kontra joandako euskaldunen aztarna hain zuzen, baina ni urrunago joango nintzateke, Alemanian edo Akitanian, Lleidan, Sorian, Burgosen, Errioxan eta Huescan euskal toponimoak badaude zergatik ez hegoalderago? Asko dago oraindik ikertzeko, bai gero!\nGerra zibilaren ondorioz euskaldun askok egin zuen ihes Ameriketara. Horietako batzuk euskal kulturaren aitzindariak ziren, abeslariak, kazetariak, idazleak, irakasleak eta abar. Oraingoan zornotzar bi aipatu nahi ditut: Kepa Derteano Basterra eta batez ere, Pedro Ormaetxe Aldana “Aita Lontzi”. Aurten beteko direlako 60 urte hil zela, Txilen.\nKepa Derteano Zornotzan jaio zen 1923an eta erbesteko euskal idazleen adierazle nagusia da gaur egun Venezuelan. En el surco de la tierra liburuan erakutsi digu bere sortze lanaren sakontasuna narrazio laburrak erabiliz. Eta baditu beste liburu batzuk ere, autobiografikoa da bata, Quiero acabar con la guerra de mi padre liburua. Hor adierazten du Zornotzan umetan bizi izandakoa eta baita erbestean bizi izandakoa ere. Hortxe parean dago Huellas liburu ezaguna ere eta beste hainbat lan.\nGarai batean, Peru de Arteaga ezizena ere erabili zuen Kepak liburuak eta komunikabideetako lanak sinatzeko.\nEta idazle lanaz gain, luzaro Euskal Etxeko presidente lana hartu zuen erbesteko euskaldunei laguntza emateko. Askoren ustez, Ameriketan euskal kulturari guztia eman dion euskaltzalea da.\nHemendik lagundu nahirik, Saturraran Argitaletxea sortu zen erbestean egindako lanak argitaratzeko eta euskal diasporako idazleei babesa emateko. Dena dela, aipamen berezia merezi duen idazlea da Kepa Derteano, inongo zalantzarik gabe. Itzala utzi duen zornotzarra.\nEra berean, Pedro Ormaetxek, “Aita Lontzik”, prentsa artikuluez gain “Ipuintxuak” eta “Bigarren ipuintxuak” olerki-liburuak argitaratu zituen Txilen. Boroan jaio bazen ere Txileko Viñas del Mar herrian hil zen 1949an. Horregatik aurten, hil zela, 60. urteurrena beteko da. Euskaltzalea, luma fineko idazlea eta olerkaria handia.\nP. Ormaetxe karmeldarrak hainbat ezizen erabili zituen lan ugari sinatzeko: “Lontzi Aba”, “Ormalda”, “Ormetxe” eta abar.\nBaina bekokia ilundu barik, aipagarria da gure herriko Udal Liburutegikoa, bi idazle horien obra bakar bat ere ez izatea gero! Harrigarria! Kulturan hainbeste diru gastatzen den herri batean.\nEta amaitzeko, euskal erbesteratu guztien omenez, hona hemen Aita Lontziren olerki batzuk:\nHor-hemendik ludiak (munduak)\nda neke eta lorra.\nSoina geratu barik\ngeldi egon ezin dan\nbaina bihotz, gogo, nahi\neta ametsa berbera\nTxilen baino gehiago\nHogei urte zigortzat\nEsan gura neuskio,\nitxaron gaur niri.\nhitzok batek argi,\nesan ebazan Bilbon\norain aldi gitxi.\nBALENTIN BERRIOTXOA AKADEMIA\n1952. urtean Maria Angeles Larreak Balentin Berriotxoa akademia zabaldu zuen Zornotzan, Urtzelairen txaletean. Hainbat eta hainbat zornotzar izan ziren bertan erdi mailako ikasketak egiten. Hor egon ziren batxilerra ikasten Jon Idigoras (politikoa), Lopez Arriortua (ingeniaria) ... eta abar eta abar.\nMartxoaren 8a da Nazioarteko Emakumeen eguna, hori dela eta aportazio txiki bat egin nahi izan dut. Gure herrian batxilerrean egondako emakumezko irakasle batzuk aipatu nahi ditut gaurko idazkian. Garai horretan Zornotzan ez ziren asko izan batxilerreko andereñoak, orduan ez zen ohikoa emakumeek ikasketak izatea, baina andereño batzuek bidea egin zuten maisu artean.\nMaria Angeles Larrea da horietako bat, Valladoliden goi mailako ikasketak egin eta doktoregoa Madrilen amaitu ondoren Zornotzan eskola irekitzea erabaki zuen. Neska gaztea zela, Maria Angeles bere aita zornotzarrarekin, Gabinorekin, gure herrian zegoela Yarza alkatearekin egin zuten topo eta Gabinok harro bere alaba lizentziatu berria aurkeztu zuen. Maria Angelesen ametsa Zornotzan ikastetxe bat irekitzea zenez, alkateari adierazi zion bere asmoa eta Valladolideko Unibertsitateko baimena lortu ondoren eskola ireki zuen Larreak. Gure inguruan ez zegoen erdi mailako ikasketak -batxilerra- emateko baimena zuen ikastetxerik, ez Gernikan, ez Durangon. Bilbon bakarrik egiten ziren ikasketa horiek. Beraz, lortu zuena oso garrantzitsua izan zen gure herriarentzat.\nM.A. Larrea zuzendari zela, herriko ikasleez gain inguruko herrietako ikasleak ere izan ziren Balentin Berriotxoa ikastetxe sortu berrian. Gelan den-denak ziren mutilak eskola mistoak orduan debekatuta zeudelako. Hala ere, ukaezina da zein garrantzitsua izan zen ikastetxe hori gazte askorentzat, horri esker askok goi mailako ikasketak egiteko aukera izan baitzuten.\nHandik urte gutxira Andres Mañarikuak Maria Angeles Larreari deitu eta Deustuko Unibertsitatean eskolak emateko proposamena egin zion. Larreak eskaintza onartu eta Zornotzako eskola utzi egin zuen. Horrelaxe izan zen Deustuko Unibertsitatean emakumezko lehen irakaslea. Meritua handia benetan!\nBaina goazen berriro ere harira. Larreak Balentin Berriotxoa utzi eta gero, Don Juan Goikolea abadearen eskutik, Leclerc frantsesa heldu zen Zornotzara Aragoitik. Munduko Gerra amaitu eta Frantziatik ihes egindako gaztea zen hori. Hitlerren jarraitzaile sutsua ei zen eta horregatik ihes egin zuen Frantziatik Bigarren Mundu Gerra amaitu zenean. Eta badirudi Jacques Leclerc jeneralaren loba ere zela gazte frantsesa. Jeneral horrek Paris askatu zuen nazien atzaparretatik. Familia batekoak izanda bi bandotan egon behar!\nIzan ere, urte ilunak izan ziren Balentin Berriotxoan Leclerc zuzendaria izan zen bitartean. Zorrak, salaketak, emaitza eskasak ... izan ziren nagusi. Azkenean Leclerc bota egin behar izan zuten bide okerra hartua zuelako ikastetxeak.\nEta zorionez, 60. hamarkadan gauzak hobetu egin ziren Don Pedro abadeak zuzendaritza hartu zuenean eta aurrera egin zuten Zornotzako beste irakasle batzuekin batera, Etxebarriarekin, Adolforekin ... eta emakumezko beste irakasle batekin: Pepita Aldekoarekin. Zein garrantzitsuak izan ziren irakasle zornotzarrak!\nHonekin amaitzeko, artikulu hau batxilergoko andereñoei buruz denez, ezin ditut utzi aipatu gabe Karmelo ikastetxeko Marivi eta Urritxe institutuko Maite Crespo, Itziar Abasolo... Nik uste dut aipamen berezia merezi dutela izendatutako guztiek Zornotzako batxilergoan lehen andereñoak izan direlako, nahiz eta batzuk oraintsu arte irakaskuntzan egon. Eskerrik asko guztiei!\nPEDRO ORMAETXE, “AITA LONTZI”\nPedro Ormaetxe Aldana, ”Aita Lontzi”: zornotzar gehienentzat ezezaguna den izena. Etxanon jaio 1891n eta Txilen hil zen 1949an. Idazle karmeldar oparoa izan zen eta zenbait aldizkaritan idatzi zuen: “Jaungoiko Zalen”, “Karmelgo Argian”, “Ekinen”, “Euzko Deyan” eta abarretan. Baina gaurkoan Aita Lontziren bi liburu aipatu nahi ditut: “Ipuintxuak” eta “Bigarren ipuintxuak”. Olerki-liburuak dira biak eta Txilen erbesteraturik zegoela argitaratu zituen. Ikertu beharreko idazlea da, baina orain arte herriak bizkarra eman diola uste dut.\nGerra zibilaren ostean Zornotzan egon bada familia bat gogor zapaldua, hori Boroako Ormaetxetarra izan da, inongo zalantza barik. Tropa frankistek Zornotza hartu zutenean Aita Lontzik Txilera egin zuen ihes, Bonifacio anaia fusilatu egin zuten faxistek eta arrebak kartzelaratu. Bakar-bakarrik euskaltzaleak eta abertzaleak izateagatik. Sinestezina!\nAita Lontzi karmeldarra izan zen. Erraztasun handia erakutsi zuen idazteko baina ezagutu zutenek esaten dute karmeldarraren doarik handiena “erretorika” izan zela.\nHala ere, pare bat zehaztasun egin behar diot Aita Lontziren biografian idatzitakoari.\nAlde batetik, Aita Lontziren biografian irakur daiteke Txilera misiolari joan zela, baina ez du esaten ihes egin behar izan zuela faxisten beldur zelako. Jakin dakigu Euskal Herritik gogoz kontra joan zela eta bai bere gutunetan eta bai bere idazkietan irakur daiteke erbestean bizi beharrak edozeinentzat neketsu eta gogorra bada, euskaldunen lurra maite duenarentzat askoz ere latzagoa dela.\nEta bestalde, abizena ere aldatu diote. Aita Lontziren biografian Pedro Ormaetxea abizena erabiltzen du Aita Santi Onaindiak. Hala ere, Pedro Ormaetxek —hauxe da bere abizena—  zenbait ezizen erabili zituen artikuluetan, adibidez, “Lontzi Aba”, “Ormalda”, “Ormetxe” , “Ormaetxetar Kepa” eta abar.\nKarmeldar idazlea Boroako Zugaza baserrian jaio bazen ere Iruñean, Gasteizen eta Begoñan ikasketak egin ostean Larrako komentura etorri zen bizitzera, beste zenbait tokitan egon ostean.Gerra ondoren Txilera joan zen, Viña del Mar herrira. Eta bertako komentuan hil zen 1949ko urtarrilaren 15ean. Beraz datorren urteko urtarrilean 60 urte beteko dira hil zela. Zor zaharra, zor txarra!\nGoazen liburuetara. “Ipuintxuak” eta “Bigarren ipuintxuak” olerki-liburuak dira, nahiz eta izenburu horiekin ipuin-liburuen itxura izan olerki-liburu interesgarriak direla esan beharra dago. Liburu bakoitzean ehun olerki-sorta zoragarri argitara eman ditu idazleak, zenbait argibiderekin batera. Lehenengo orrialdeetan Aita Lontzik hiztegitxo bat egin du irakurleak hobeto uler dezan eta gero “Baimenak” izeneko atalarekin jarraitu du. Atal horretan zenbait apaizen oniritzia edo baimena ematen da argitaratu ahal izateko. Eta azkenik, ehun orrialdetan beste hainbeste olerki zoragarri neurri txikian eta handian. Errima aberatsez osatuta daude guzti-guztiak eta uste dut ikerketa sakonago bat merezi duela Ormaetxe idazleak. Zoritxarrez gure herriak ez du aintzat hartu herriko semea. Pena handiz esaten dut hau baina egia da.\nUlertezina da nik esku artean ditudan bi liburu hauek, “Ipuintxuak” eta “Bigarren ipuintxuak” ez egotea Amorebieta-Etxanoko liburutegian. Harrigarria! Eta ziur nago hor egongo balira azterketa sakonago bat egiteko aukera izango luketela herriko aztertzaileek. Horretaz seguru nago.\npinu arteko mixerra


Bera Bera - Arcos: “Ez da aukera, ez klub hoberik hazten jarraitzeko”\nArcos: “Ez da aukera, ez klub hoberik hazten jarraitzeko”\nBera Bera Eskubaloiko arduradun Tati Garmendiak Paula Arcos aurkeztu du gaur goizean Super Amarako Loiolako Erriberako dendan, bere hirugarren fitxaketa. “Polibalentea, arriskutsua eta lotsagabea da erasoan, baloiarekin nahiz baloirik gabe bere jokua azpimarragiarria eta defendatzaile bikaina da” adierazi du, ondorioz, ez du izkutatu “pozik gaude gu aukeratu gaituelako”.\nPaula Arcosek (Petrer, 2001) denboraldi baterako sinatu baduere klubean beste denboraldi bat egoteko aukera izango du. “Gogo handia” duela ziurtatu du, “ilusio handiarekin nator, etapa berria da niretzat, beste urrats bat nire kirol ibilbidean, ez dago ez aukera ez klub hoberik hazten jarraitzeko, espero dut denboraldia ondo joatea eta daukadan onena eman ahal izatea”.\n21-22 denboraldiko MVPk jakinarazi duenez, “klub honen alde egin dut teknikoki, fisikoki eta pertsonalki hobetzeko leku bikaina delako”. “Nesken multzo oso ona da — jarraitzen du — eta tituluren bat irabazteko aukera ematen digun kluba da (oraindik ez du titulorik lortu )”. Arcosek, gainera, “jokalari bezala hazten jarraitu nahi dut eta goreneko selekzioan jarraitu”. 20 urterekin, Olinpiar Jokoak eta Munduko Txapelketa jokatu ditu, eta Guardesekin European Leagueko bi kanporaketa jokatu zituen iaz, hortaz, “multzoen fasea jokatzeko irrikan gaude”.\nPaula Arcosek uste du Super Amara Bera Berara egokitzea erraza izango dela, “nire taldekideek oso erraz egingo didatelako. Gainera, Imanolekin Junior selekzioan lan egin izanaren zortea du, entrenatzeko modua gustatzen zait, lasaia da eta hobetu egin dezaket”. Bere ustez, Bera Berako jokoa “selekzioaren antzekoa da eta hori abantaila da”.\nIllunbeko Kopako esperientziari buruz galdetu diotenean, Arcosek esan du “asko harritu ninduen pabiloia oso handia zelako, eta jendea, oro har, Kopan murgildu zelako, ez Bera Berarekin bakarrik, finalera iritsi ez zelako eta pabiloia bete egin zelako”. Horri dagokionez, “funtsezkoa da zaleen babesa”.\nMediatikoki duen segimendua jabetuta, Paula Arcosek testuinguruan kokatzen du. “Nire ustez, une honetako berritasuna da, 20 urterekin bi txapelketa oso garrantzitsu jokatu ditut eta jendea graziagatik, neska gaztea naizelako gerturatzen da, gaur egun mundu guztiaren ahotan nago eta horrek motibazio handiagoa eskatzen du eta haratago iristeko lanean jarraitzea”. Hala ere, aitortzen du “sortzen diren espektatibak errespetua eta presio pixka bat eragiten dutela, taldez, pisuz edo taldekidez aldatzen zarelako”, baina ohartarazten du “ez naizela sare sozialek diotenaren arabera mugitzen, nire lanean jartzen dut arreta, garrantzitsuena kirolari bakoitzak bere bidea jarraitzea da”.\nAurkezpenaren ondoren, lehen lerroa Ammma zentrora joan da, Ander Formoso prestatzaile fisikoarekin balorazio funtzionala egiteko.\nAurreko artikulua: Liga hasiera irailaren 3an Malagarekin Gascan\tAurrekoa\nHurrengo artikulua: Super Amara Bera Berak izena eman du European Leaguen Hurrengoa


BCLM - Euskadiko Mugikortasun eta Logistika Federazioa\nMugitu zaitez garraio kolektiboan.\nJarrizu Euskadi martxan.\nBCLM lankidetzako proiektu bat da eta "Euskal Administrazio Publikoei Euskadiko Mugikortasun eta Logistika Estrategia garatzen laguntzeko organo izatea" du xede.\nLogistika eta Mugikortasuna\nBCLMk logistikako eta mugikortasun sektoreko enpresa-ehunaren lehiakortasuna eta nazioarteko presentzia sustatzen ditu.\nMakrosektorearen ordezkari ezagun eta nagusien babesarekin, BCLM Euskadiko Mugikortasun eta Logistika Estrategia garatzen laguntzeko organoa da, sektorearen erreferentzia-markoan.\nErakunde federatu bakoitzak dagozkion xede eta erantzukizunetatik abiatuta ezagutzak eta espezializazioa erantsen ditu eremu hauetan: logistika multimodala, logistika integrala, hiri-banaketa, pertsonen mugikortasuna eta garraiorako produktuen, zerbitzuen eta teknologia adimendunen industria hornitzailea.\nBCLMk 340 enpresa baino gehiago ordezkatzen ditu. 32.000 milioiko fakturazioa dauka, eta 183.000 langile. 9.000 milioi euro inguru irabazten ditu esportaziotan, eta 595 milioi eurotik gorako inbertsioa egiten du berrikuntzan.\nBCLM — Euskadiko Mugikortasun eta Logistika Federazioa lankidetza-proiektua da, Eusko Jaurlaritzak Euskadiko Mugikortasun eta Logistika Klusterrarekin eta Uniport Bilbao / Portu Erkidegoarekin batera bultzatutakoa. Gaur egun, bi erakunde horiek dinamizatzen dute, Ateia Bizkaia, Ateia Gipuzkoa eta Giport Pasaiaren laguntzarekin.\nBCLM sortu zen “logistikaren eta mugikortasunaren balio-kateen lehiakortasuna hobetzeko funtsezko eragile izateko, eta euskal administrazio publikoei laguntzeko eta haiekin elkarlanean aritzeko, Euskadiko sektore-estrategia garatzeko eta ezartzeko xedez”.


Zientzialariek frogatu dute aire kutsatua arnasteak kalte genetiko hereditarioak eragiten dituela | Consumer\nPremiazkoa da mutazioak eragiteko eta murrizteko gaitasuna duten agente kimikoak identifikatzea\nEgilea: mediatrader 2002-ko abenduak 10\nKanadako McMaster Unibertsitateko ikerketa batek erakutsi du, lehen aldiz, aire kutsatua arnasteak kalte genetikoak eragiten dituela, eta kalte horiek hurrengo belaunaldiei transmiti dakizkieke. Lan hau argitaratu duen Zientzien Akademia Iparramerikarreko “Proceedings” aldizkariaren azken edizioak erakutsi duenez, Kanadako Aintzira Handien inguruan aldez aurretik egindako ikerketek kalte genetikoak aurkitu zituzten altzairuzko fabriketatik hurbil bizi ziren kaioen inguruan.\nLan berri hori egin zuten zientzialariek bi sagu-talde hazi zituzten bi ingurunetan. Bat Ontario lakutik gertu dauden bi altzairu-industriatatik kilometro batera jarri zen, eta bestea, fabriketatik 30 kilometrora dagoen landa-herri batetik gertu. Emaitzen arabera, industria siderurgikoen kutsaduraren eraginpean zeuden karraskariek landa-arratoiek baino mutazio genetiko gehiagoko ondorengoak izan zituzten.\nOraingoz ez dira ezagutzen osasunean izan ditzaketen ondorioak, baina ikerketak adierazten du osagai kimikoren batek hurrengo belaunaldiei kalte egin diezaiekeen kalte genetikoa eragiteko ahalmena duela. Hori dela eta, ikertzaile kanadarrek iradokitzen dute beharrezkoa dela aire kutsatua arnasteak izan ditzakeen ondorio genetikoak ikertzea, dela industriala, dela hirikoa. Gainera, mutazioak eragiteko eta, hala, industrian erabilera murrizteko gaitasuna duten agente kimikoak identifikatu behar dira.\nAldez aurreko beste azterketa batzuek frogatu zuten kalte genetikoak gertatu zirela istripu erradioaktiboak gertatu ziren herrietan, hala nola Txernobin. Baina Kanadako adituek arazo ohikoago baten ondorioak frogatu dituzte, mundu osoko milaka pertsonari eragiten diena. Nabarmentzekoa da “Proceedings”.\nairea kutsatua mutaciones-eu\nAirearen poluzioak gaixotasun kardiobaskularrak eragiten dituela dioen ebidentzia biologikoa aurkitu dute


Ohiko galderak Identifikazio zenbakia: 900001468\n2012ko ekitalditik aurrera\nAkzioen (burtsan kotizatzen dutenak eta ez dutenak) gaineko harpidetza- eskubideak eskualdatuz lortutako zenbatekoa ondare irabazitzat hartuko da eskualdatzailearentzat, eskualdaketa gauzatzen den zergaldian.\nEskuraketaren balioa zehazteko, 2012ko urtarrilaren 1aren aurretik eskualdatutako harpidetza-eskubideengatik lortutako zenbatekoa kengarria izango da, salbu eta eskualdaketa horietan lortutako zenbatekoa eskualdatzailearen ondare-irabazitzat hartu bazen eskualdaketa egin zen zergaldian.\n2011ko ekitaldia eta aurrekoak\nHarpidetza-eskubideen salmentaren ondorioz eskuratutako zenbatekoak eskubideen ondoriozko baloreen eskuraketa-balioa murriztu egiten dute. Hau da, tituluen erosketa-prezioari eskubideen salmentaren ondorioz eskuratutako zenbatekoa kenduko zaio, betiere hori baliogabetu arte. Gehiegizko zenbatekoa egon bada (eskubideen salmenta-zenbatekoa > tituluen eskuraketa-balioa), hori eskuratzailearentzat hori ondare-irabazia izango da, betiere salmenta egiten den epealdian.


Iritzia | Burgesiaren diktadura zuzena gelditu! | Geuria\nPandemiaren aurrean klase politikoa aplikatzen ari den neurrien nolakotasuna ulertzeko, ezinbestekoa da krisi kapitalista bere osotasunean ulertzea.\nPandemiaren aurrean klase politikoa aplikatzen ari den neurrien nolakotasuna ulertzeko, ezinbestekoa da krisi kapitalista bere osotasunean ulertzea. Bankari eta enpresari handiak ordezkatzen dituzten alderdi politikoek lan kaleratzeak merketzeko, etxegabetzeak errazteko, soldatak jeisteko, kontrol soziala areagotzeko, eta langileriaren eskubide politikoak suntsitzeko politikak jarri dituzte martxan pandemiaren aitzakiapean, horietatik aipagarriena konfinamendu politika izanik.\nCovid-19 delako birusak eragindako pandemiaren osasun kudeaketan baino, burgesia urte batzuetatik hona garatzen ari den krisi ekonomikoaren kudeaketa lanetan dago murgildurik. Estatu burges-demokratikoak kapitalismoaren fase berri baterako trantsizioan jartzen ari dira euren baliabide guztiak, eta ez ordea osasun sistema indartzean, osasun baliabideak unibertsalizatzean edota pandemia kudeatzeko beharrezkoak diren neurrien gastuei aurre egitean.\nMasa zabalen pobretzeak, askatasun politiko zein zibilen murrizteak eta kontrol sozialean oinarritutako gizarte eredu distopikoa da inposatzen ari direna.\nOngizate eta zuzenbide estatuen paradigma historikoa agortu egin da. Ogizate estatua diogunean, mendebaldeko estatu kapitalistek, Sobietar Batasunak kapitalismoaren hegemonia politikorako suposatzen zuen mehatxuaren aurrean martxan jarritako antolakuntza sozialaren ereduaz ari gara. Zeinetan iraultza sozialista ekiditeko eta plusbalioaren erausketa errazteko, langile klasearen zati baten bizi baldintzak hobetzera bideratutako neurriak hartu behar izan zituzten klase ertainen interesak ordezkatzen zituen alderdi sozialdemokratekin akordioetara helduz: dohako zerbitzu publikoen eratzea, langileriaren sektore batzuen soldataren igoera, lan baldintza egonkorrak, merkatuetan merkantzia eskaintza areagotzea, etab.\nOngizate estatuaren gainbeherarekin batera sozialdemokraziak bete izan duen funtzio politiko historikoa agortutzat eman daitekeela uste dugu. Esan bezala, kapitalismoaren fase berri honetarako botere pribatuaren metaketa ereduak ez baitu klase arteko paktu sozialaren beharrik. Oligarkiak agindu, politikariek zuzendu, eta polizia eta talde faxistak exekutatzen ari dira gizarte ordena berria.\nLangileriak pandemiak areagoturiko krisi honen ondorioak sufritu bitartean, alderdi sozialdemokratak ofentsiba burgesaren konplize izaten ari dira, inolako oposizio errealik egin ez baitute biztanleria ahulena babesgabetasun egoeran utziz. Diktadura totalitarioaren antza geroz eta nabariagoa hartzen ari den eredu honen aurrean ardura politikoa langileriaren sorbaldetan jarriz.\nZentzu horretan, auzia gurera ekarriz, euskal burgesiarekin batera garatu daitekeen programa politikorik ez dugu baliozkotzat hartzen. Estrategia interklasistek klase boteredunaren interesei men egiten diete, ahulenen egoera behin-betikotzera kondenatuz. Ez dugu gure hizkuntzan esplotatuak edo esplotatzaileak izan nahi, klase gabeko gizarte batean gure hizkuntzan bizi baizik.\nNazio erainkuntzaren auzia Euskal Estatu Sozialistaren eraikuntzan datza komunistontzat, langileriaren kontrolpeko lurraldearen errealitatearen egituraketan, berdintasunean oinarritutako lurraldearen gaineko kontrol sozialistan.\nJakin badakigu ordea, prozesu sozialista ezin dela lokalismora murriztu. Izan ere, agerikoa da klase dominantea (burgesia) mundu mailako antolaketa eratu duela jaioz geroztik. Beraz langile klasearen emantzipaziorako posible den prozesu bakarra, prozesu sozialista, marko geografiko zabaletan planteatu behar da.\nBurgesiaren eta langileriaren arteko botere korrelazioa geroz eta gehiago desorekatzen ari da. Tesitura honen aurrean, bi aukera geratzen zaizkio langileriari: pobrezian eta askatasun ezean bizi edo iraultza sozialistaren aldeko hautua egin.\nGazte koordinadora Sozialistako kideok, iraultza sozialistaren aldeko hautuan berresten gara. Tradizio sozialistaren aldeko hautuan batu ginen gazte langileen antolakunde iraultzailea izaki, sozialismoaren eraikuntzan dihardugu jaioz geroztik. Sistema kapitalistaren dominazioa gainditu eta klase gabeko gizartearen eraikuntza ortzimuga izanik.\nPandemiaren aitzakipean ezarritako diktadura totalitarioaren aurrean, programa komunistaren defentsan jarraituko dugu, zeinak dominazio burgesaren adierazpen guztiak borrokatzea jomugan duen: askatasun politikoen defentsan, osasun sistema unibertsalaren alde, ekoizpen baliabideak sozializatzearen alde, genero eta arrazan oinarritutako diskriminazioaren kontra, … klase sozialik gabeko eta baldintza materialen berdintasunean oinarritutako gizartearen eraikuntza alegia.\nIzan ere, gaur egun sufritzen ari garen errealitatearen arrazoirik handiena, XX. mendean zehar eta zer esanik ez mende honen hasieran, programa komunista albo batera utzi izana da. Belaunaldi berrien erronka beraz gizartea politizatzean datza, hau da klase borroka berpiztean.\nGazte langileok berezko dugun zapalkuntza egoeratik langile klasearen boterea antolatzen jarraituko dugu, langile klasearen interesak babesteko beharrezkoak diren instituzioak garatzen, iraultza sozialistaren auziari leial izaten.\nBurgesiaren diktaduraren aurrean, antolatu sozialismoaren alde!\nHego Uribeko Gazte Koordinadora Sozialista, Euskal Herrian, 2020ko azaroan.\nSailkatuta: Gazte Koordinadora Sozialista, GKS, Hego Uribeko Gazte Koordinadora Sozialista\nEtxebarri Xtreme lasterketa bertan behera uztea erabaki dute antolatzaileek


kantaita etiketa duten bideoak\nUrdiain: San Juan Kantaita 2014\nSan Juan bezperan kantatzen eta dantzatzen dute San Juan Kantaita Urdiainen herriko neska gazteek. Bazkalostean elkartu, eta azken ensaioak egin ondoren, jantzi eta San Juango ermitara abiatzen dira, bertan, meza ostean dantzatu eta kantatzeko.\nBesteak beste Resurrección Maria de Azkuek, Francisco Arraras eta Jose Maria Satrustegik bildu zituzten Urdaingo San Juan Kantaitaren hitzak, eta azken honek jasotako aldaera da hemen jasotzen duguna:\nEgu bai egun honek San Juan diruri\nEz da San Juan bañan hala alunbra bedi.\nGuazen San Juanera gaur arratsian\nEtorriko gerala biar goizian.\nGuazen San Juanera berduratara\nBerduratara eta han egotera.\nJuan nintzan Fraintziara etorri maiatzian\nZalditxo urdinian astuaren gainian.\nSan Juango iturriaren ondotik\nZazpi iturri urre kainuetatik,\nZortzigarrena metal zurietatik\nZortzigarrena metal zurietatik.\nSan Juango iturrien dago ura berde\nAmurraitxo freskuak hantxen dirade,\nLernizko eskuak eta gero musua\nSan Juango iturriaren freskua!\nJesukristoren lengusua da\nAita San Juan Bautista,\nAingeruak dantzan dabiltza,\nSan Juanen pozian dabiltza!\nSan Juanen pozian dabiltza.\nSan Juan garagarrilian\nMaizik eta garik ez dagonian etxian!\nOrain arte belar\nhemendik aurrera gari!\n2014ak ekainaren 23an Urdiango 9 neskak egin dute San Juango Kantaita: Nerea Berastegi, Amaia Galarza, Sarabe Arakama, Iratxe Urrutia, Ane Razkin, Oihane Agirre, Ioana Berastegi, Maialen Unanua eta Usue Méndez.\nSan Juango Kantaita Urdiainen San Joan bezperan. Irudiak: Eire Vila. Urdiain, 2014-06-23.


Europako 40 proiektu garatzen ditu EAEko Osasun Sistemak | El Diario Vasco\nSaludEuropako 40 proiektu garatzen ditu EAEko Osasun Sistemak\nEuropako 40 proiektu garatzen ditu EAEko Osasun Sistemak\nDarpon sailburua, jardunaldiaren irekieran.\nGuztira Osakidetzako 400 profesionalek dihardute Europako ikerketa-proiektuetan, eta Europako 5,2 milioi baino gehiagoko funtsak bereganatu ditu Euskadik horien garapenerako\nMiércoles, 25 abril 2018, 11:12\n'Euskal Osasun Sistemako Europako proiektuei buruzko lehen jardunaldia: arreta integratua eta osasun-zerbitzuak' jardunaldian parte hartu du Gasteizen asteazken honetan Jon Darpón Osasun sailburuak. Jardunaldia Kronikgune osasun-zerbitzuetako eta kronizitateko ikerketa-zentroak antolatu du, Euskal Osasun Sistema Europako zer proiektuetan dabilen ezagutzera emateko.\nGaur egun, Euskal Osasun Sisteman Europako 40 proiektu daude martxan eta Euskadik 5,2 milioi euro baino gehiago bereganatu ditu Europako funtsetan, horiek garatzeko. Proiektu horietan Osakidetzako 400 profesionalek baino gehiagok dihardute, eta horien helburua da «osasun-arloko emaitzak hobetzea, sistema eta osasun-zerbitzuak aldatzea eta Euskadiko gizartearen ekonomia- eta gizarte-garapenari laguntzea».\nArnaud Senn, eremu honetan Europako Batzordearen ordezkari dena, izan da jardunaldian, eta, bertan, Jon Darpón sailburuak nabarmendu du zer ahalmen handia duen Euskal Osasun Sistemak eta ezagutza berria lortzeko eta erabakiak hartzen laguntzeko ikerketa eta berrikuntza garatzeko beharra nabarmendu ditu. «Gaitasun handiko profesionalak ditugu, goi-mailako ekipamendu teknologikoa eta Europan ia bakarra den ahalmenaz integratutako informazio-sistemak», esan du-\nOsasun sailburuak nabarmendu du Euskadin beharrizan handia egon dela ikerketan eta berrikuntzan inbertitzeko, denboran zein baliabideetan, «erronkei aurre egiten laguntzeko eta kalitate handienak ziurtatzeko». Arreta integratua eta osasun-zerbitzuen inguruko ikerketa 2017-2020rako Eusko Jaurlaritzako Osasun Sailaren ildo estrategikoetako bat da. Legegintzaldi honetan zenbait jarduketa zabaltzea aurreikusten da, 2020rako Osasunaren ikerketaren eta berrikuntzaren estrategiaren lau ardatzetan: eragina, integrazioa, pertsonak eta baliabideak. Helburua osasun-sisteman I+G+b jardueren koordinazio hobea lortzea da, euskal ekosistemako erakunde, organizazio eta ikerketa-zentroekin koordinazioan.\n2016tik, Euskadi Europa mailan erreferentzia-gunetzat jotzen da; lau izar ditu, Europako Batzordeak eman dezakeen puntuaziorik altuena, zahartze aktiboari eta osasungarriari eta pertsona jarduketa ororen zentro izateko politika berriak sartzeari modu integralean heltzeko duen konpromisoagatik.an zentratuta).\nJardunaldian Europako proiektu esanguratsuenak aurkeztu dira, besteak beste Carewell proiektua, Kronikgune lider duena Europa mailan, eta, bertan, Osakidetzako zenbait erakundek parte hartu dute. Proiektu horrek premia konplexuak dituzten pazienteentzako arreta integratuaren antolaketa-ereduan sakondu du, osasun-profesionalen arteko koordinazioaren eta komunikazioaren bidez zaintza eta osasun-laguntza hobetzeko, pazientean zentratzen den laguntzaren prestazioa hobetzeko eta IKTak elementu bideratzaile gisa erabiltzeko. Oraintsu, Carewellek Europako Batzordearen aintzatespena jaso du, Europan azken hamarkadan zahartze osasungarrirako ikerketako eta berrikuntza teknologikoko hiru proiektu eraginkorrenetako bat bezala.


ZuZeu ondo ikusten ez baduzu • ZUZEU\nZuZeu ondo ikusten ez baduzu\nEgunak daramatzagu ZuZeun hobekuntzak egiten. Une jakin batean denak batera argitaratu ordez, poliki-poliki egiten dihardugu, gaur hau eta bihar hura. Izan ere, ezer itzali gabe egin nahi ditugu probak eta, jakina, nahi gabeko albo-kalteak sortzen dira, besteak beste, dena oso ondo ez ikustea ere bai.\nUne honetan ZuZeu ez baduzu oso ondo ikusten, ez bazaizu agertzen azpiko argazki honetakoa bezalako forma bat, zeinetan goian sarrera nagusi bat ageri den eta azpian binaka antolatuak beste sarrerak, eskuinean hirugarren zutabe bat ageri duena, esan nahi du nabigatzailearen katxea garbitzea komeni zaizula. Hala ere, hori egin baino lehen beste gauza bat ere egin dezakezu (nahiz eta ez duen kasu guztietan funtzionatzen): sakatu Control+r teklak.\nDatozen egunetan ere, pixkanaka gehituko ditugunez hobekuntzak, arrarokeriak ikusten dituzun bakoitzean, badakizu zer egin behar den. On dagizula.\nEuskal Herriko etorkizun ekonomikoaz doako hitzaldia Bilbon (asteazkenean 19.00etan)\n16 pentsamendu “ZuZeu ondo ikusten ez baduzu”-ri buruz\nBelatz 2013-10-19 00:22\nEgiten ari zareten aldaketak, nire ustez, ondo ari dira geratzen, oro har. Orria arnasa hartzen ari da eta dena ageri da garbiago, argiago. Ez da lehengo anabasa.\nNire uste apalean, hona hemen hobetzeko batzuk:\n-Mantxeta: mantxeta osoa, bere “Zorro”-aren Z ezinago kistx horrekin, eta ondoko koadro urdina. Konposizio osoa erabateko despropositoa da. Mantxeta osoa zakarrontzira botako nuke nik, benetan.\n-Txuri-urdina: lehen ere erabateko presentzia bazuen, orain areagotu egin dela dirudi txuri-urdinaren presentzia. Horretan, lehen baino okerrago. Guztiz Errealekoa, guztiz giputxa egiten zait webgune hau; sentitzen dut, baina leku guztietatik kiputxzentrizmoa dario.\nDena den, hasieran esan dudan bezala, bide onean zabiltzate, ene iduriko. Eutsi!\nZuZeu 2013-10-19 17:52\nEta zuribeltza jartzen badugu?\nOxandabaratz 2013-10-20 19:06\nAthleticekoa naiz eta ZuZeu txuri-urdinez egoteak ez dit batere molestatzen. Are gehiago, beti ezagutu izan dut horrela, ez dakit kolore aldaketak zerbait onik ekarri ahal duen.\nGipuzko-zentrismoa ere aipatu duzu, nik hemen ez dut ikusten. Agian pixka bat, baina euskaldun gehien dituen herrialde Gipuzkoa da, beraz normala laguntzaile gehienak gipuzkoarrak izatea. Beste eremuetan ere ematen dela? Ba agian bai, baina hortan ZuZeuk ez du ardurarik, eta ez da hemen eztabaidatzekoa.\npantonin 2013-10-21 13:13\nBelatzek giputxzentrismoari buruz esandakoak, gogora ekarri dit elementu (zorionez oso bakan) batzuek Donostiako txu-txu trenari buruz esandakoa. Igual Santander Bankuaren webean sartu eta bizkaitarzentrismoa ikusiko luke Belatzek.\nEta Donostiako txu-txu trenaz zeresana zuten elementu (zorionez oso bakan) horietako batek azalduko lioke, sutsuki eta ahalik eta irmotasun sentibera handienaz, Zuzeun agertzen den urdin argikara eta hitsak ez duela zerikusirik azul Donosti sendo eta biziarekin.\nAldatu pantonea Zuzeu.\nBelatz 2013-10-21 17:38\nTira! ZuZeuk darabilen urdin kolorea niri giputxegia iruditzen zait, azulen arteko ñabardurak ñabardura. Zer egingo diogu ba, Pantonin buru txit azkarra! Apreziazio estetikoa baino ez da, Oxandabaratz, eta niri, gipuzkoarra eta realzalea izaki, ez zait batere gustatzen. Dena den, aurrekoan nioen bezala, mantxetari ikusten dizkiot eragozpenik larrienak: Z hori… Osakidetzako inprimakia dirudien aldameneko koadrorekin batera… Hor badago zer hobetu, nire uste apalean. Dena den, nire ustea horixe besterik ez denez, ez nuke nahi inor haserretzea bere Egoa ukiturik sentitu duelako, jakina.\npantonin 2013-10-22 13:34\nBa edozein matizeko urdina ikusita Gipuzkoa badatorkizu burura, bejondeizula. Harrikada eder xamarra duzu 🙂\nIgeldoko funikular gorria, edo oraingo txu-txu tren gorria ikustean, ez zait ez Bilbo ez Bizkaia etortzen burura. Ibilgailu horiek oso donostiarrak ez omen direla-eta zeresana zuten elementu (zorionez oso bakan) horietakoek ere harrikada eder xamarra duten bezala.\nZuzeuren diseinuari buruzko gainerakoan, izango da zer hobetu, noski: baina nik nahiago arreta edukian jarri.\nBelatz 2013-10-23 12:02\nNire harrikada nirea da, eta zurea, berriz, zurea. Ederra? Ez dakit ba, nire neurrira egina. Zurea, zure neurrira egina. Nork berea. Kito.\nDena esan behar denez… esan behar da Zuzeu nagusiki gipuzkorrek erabiltzen duten tresna dela, nagusiki gipuzkoarrek idatzia, Gipuzkoa berriaren zigilua hor duela ageri-agerian, Eusko Jaurlaritzarenarekin batera; ez Arabakorik, Nafarroakorik… Ezin ukatuzkoa Gipuzkoak Zuzeun duen nagusitasuna. Eta hain zuzen ere, horrexegatik, ez zait aukera ona iruditzen, ez zait elegantea iruditzen, nazio ikuspegitik, txuri-urdina izatea Zuzeuren irudizko “marka”, Urkullu athleticen txamarra batekin agertzea elegantea irudituko ez litzaidakeen bezala, nahiz eta hezurretarainoko lehoizalea izan. Baina tira, agian nire harrikada ederraren zehar-kalteak baino ez dira izango nire hausnarketa hauek. Buruko kalenturak.\nNi ere askoz ere gehiago arduratzen naute eduki kontuek, noski. Hor ere izango da zer hausnartu, inondik ere. Baina oraingo honetan itxuraz ari ginen, ez? Ni behintzat, bai. Dena esan beharra dagoenez…\nGonzalo Etxague 2013-10-23 12:40\nHamaika irakurtzeko jaio gara, antza. Hasieran txantxatzat hartu nuen koloreen kontua, baina serio ari zarela ematen du. Futbola-koloreak-lurraldea lotura subjektibotik harago, ba al dago oinarririk baieztatu duzun horretan? Nik ez dut sekula lotu Zuzeu lurralde jakin batekin, ez bada Iparralderen falta sumatzeko. Bestalde, zentzuzkoa da euskaldun gehien biltzen dituzten lurralde eta eskualdeen partetik parte hartze handiagoa izatea. Ikuspegi naziolanaz mintzo zara, baina egin duzun lotura egiteko txokokeriatik baino ezin izan duzu egin, nire ustez. Eta, bide batez, esango dizut potroetaraino nagoela ni futbolarekin eta batzuen paranoiekin.\nZuZeu 2013-10-23 13:08\nGonzalo, egia da nahi baino Iparraldeko jende gutxiago ibiltzen dela ZuZeun, baina ez da saiatu ez garelako. ZuZeularien artean hortxe Fred Berruet musikazalea, eta, blogarien artean, Beatxo zoragarria… Egia da ez garela gehiago, baina ez eta ere gutxiago. Iparraldearen Zuzeuko partia handitu ahal balitza!\nGonzalo Etxague 2013-10-23 13:23\nZalantzarik ez. Baina ez nion inori salaketarik egin nahi. Zuzeun Iparraldeko jende gutxiago ibiltzea eta hango oihartzuna txikiagoa izatea errealitatearen ondorio baino ez da. Zuzeun, Berrian zein Argian, kasu. Bidasoan egundoko muga daukagu: politikoa, administratiboa, kulturala… Baina hau beste kontu bat da. Ulergaitza da, ordea, batzuen tema mugarik ez dagoen tokian muga berriak asmatzeko, dela futbola, dela euskalkia, dela zabor bilketa sistema.\nBelatz 2013-10-23 16:18\nZu futbolarekin eta batzuen paranoiekin potroetaraino egotea kontu erabat subjetibo eta erabat irrelebantea da. Bide batez, jakizu futbolarekin potroetaraino egoteak ez zaituela pertsona interesgarriagoa egiten. Zuzeun egiten dituzun ekarpenak estimu handitan ditut, baina badago zerbait hobetu, goxatu, apaldu beharko zenukeena idaztera jarri aurretik: tonua. Sarritan garraztasunetik hitz egiten duzu eta horrek, neurri batean, baliogabetu egiten du zure argudioen indarra.\nEsan behar dizut, dena esan beharra dagoenez, txuri-urdinari egin nion kritika, hasieran, ez nuela neuk ere oso serio egin, erdi-txantxetan ari nintzela, baina batzuek nola jartzen zareten ikusita, jarraituko dut defendatzen, hemen eta edonon, txuri-urdinak ez diola onik egiten Zuzeuri, euskaldun asko eta askoren imajinarioan realaren koloreak baitira. Ondo dakit Zuzeukoek ez zituztela koloreok modu kontzientean aukeratu, baina kasu, askotan inkontzientearen arrazoiak indartsuenak izaten baitira, hain zuzen ere horregatik, ez dakigulako non dituzten beren erroak. Giputz batek, beste inork ere ez luke txuri-urdina hautatuko nazio mailako proiektu baterako (tira, agian babazorroren batek ere bai), euskaldun batek horia eta gorria nehoiz aukeratuko ez lituzkeen bezala, bidenabar esanda. Beraz, nire iritzi apal eta umilean, eta betiere modu eraikitzailean eta nazio eraikuntzaren ikuspegitik, hobe luke Zuzeuk kolore aldaketatxo bat egitea, edo hirugarren kolore bat sartzea, nire aholkua kontuan izatea ez dadin horren urguilu-zaurgarria eta traumatikoa bilaka. Dena den, nik uste dut mantxetarena bai dela ahalik eta arinen konpondu beharreko afera, eta jakina, hori ere on beharrez esaten dut, asmo eraikitzailez eta inori min eman nahi gaberik. Mingostasunik gabe, Gonzalo, patxaraz eta umiltasunez, gizalegeak agintzen duen eran.\nGonzalo Etxague 2013-10-24 01:36\n“Zu futbolarekin eta batzuen paranoiekin potroetaraino egotea kontu erabat subjetibo eta erabat irrelebantea da”. Subjektiboa denik ez dizut ukatuko, baina azalduko al didazu zergatik den irrelebantea, garrantzirik gabekoa, norbanakoak iritzia ematen duen foro batean? Horrelakoa bada nirea, hemen hitza hartzen duten guztiena ere bada. Hortaz, jaitsi pertsiana.\n“Bide batez, jakizu futbolarekin potroetaraino egoteak ez zaituela pertsona interesgarriagoa egiten”. Azalduko al didazu zergatik sartu duzun esaldi hau? Nik nire inguruan pertsona interesgarriak eta itereresik gabekoak ezagun ditut, futbolzaleak ala ez, batekoak zein bestekoak, baina esango dizut futbolzaleen artean futbolarekin potroetaraino daudenak ere ezagun ditudala, batzuk interesgarriak eta beste batzuk interesik gabekoak. Baina, futbolaz ari gara hemen? Zuzeuren diseinuari buruzkoa zen hari honetan futbolaz ari gara zinez?\nNiri ez zait inoiz burutik pasa Zuzeuko urdina Gipuzkoarekin lotze hori. Gorria balitz, ez nuke Bizkaiarekin lotuko. Horregatik Sustatu ataria ez dut Bildurekin lotzen, biek berdea erabili arren. Ezta Argia Bizkaiarekin ere, gorria erabili arren. Baina, hala balitz ere, Zeuzeuren ikurra eta diseinua realzale amorratu batek egin balu ere, niri bost axola.\nAzken finean, tokian tokikoa gainerakoentzat mingarria eta onartezina dela esaten duzu; tokian tokitik ezin dela eraiki, alegia. Ez omen du balio besteentzat mingarria delako. Tamalez, gaur gaurkoz, horrelakoa da gure Euskal Herria. Garai batean, ordea, Iparragirrek lendabiziko aldiz Madrilen “Guernicaco arbola” abestu eta azkar asko Euskal Herri osoan zabaldu zenean, inori ez zitzaion burutik pasa Gernika Bizkaian dagoela. Ziur aski, ez da hain urrun joan behar antzeko adibideak jartzeko. Orain, agian eta horrela jarraituz gero, baten bati burura etorriko zaio Benito oriotarra dela, “giputxa, eta azken finean, kontuz!”. Horrela gabiltza. Futbolagatik? Inondik ere ez, mesedez! Kontua ez baita zuri urdinak (ez da hitz jokoa: “zeuri urdinak…”) Gipuzkoa (Reala) gogora ekartzea, horrek deseroso sentiaraztea baizik. Hortxe dago gakoa, kezkatzeko arrazoia, zerbait larriago eta orokorragoaren sintoma. Futbolak sentimenduak urak elektrizitatea baino hobeto igortzen baititu, hortxe duzu koloreen misterioa.\nHorrexek garrazten dit tonua. Horrek eta txantxa satiriko batek jende askoren ahalegina zalantzan jartzeak. Ruper handiak dionez, zaindu maite duzun hori!\nOxandabaratz 2013-10-24 13:51\nGernikako arbolako kasu horretan gainera Gernikako Batzar-lekuetan Bizkaiko Batzarrak batzen ziren (hau da, teknikoki ez zen Euskal Herriaren edo honen askatasun foralen ikur bat, baizik eta Bizkaiko askatasun foralena, gogora dezagun abestiak “ez zara eroriko arbola maitea, baldin portatzen bada Bizkaiko juntea” dioela). Baina gipuzkoar batek, Iparragirrek, abesti hori atera zuenean, mundu guztiak ulertu zuen Euskal Herriaren sentimendua islatzen zuela (beno, Hego Euskal Herrikoa “laurak bat” esaten bait du), hau da, askatasun foralak (euskararekin batera Euskalduntasuna ordezkatzen zutenak) modurik grafikoenean islatzen zituela. Hau da, sinboloaren berrinterpreazio bat egin zuen. Eta jendea Araban, Gipuzkoan edo Naafarroan ez zen iraindua sentitu.\nGaur egun, XIX mendean baino okerrago? Probintzialkeria gehiago?\nGonzalo Etxague 2013-10-24 15:51\nNik baino hobeto azaldu duzu!\npantonin 2013-10-23 17:52\nBeno, Belatzakin lasai egon daitezke Laboral Kutxakoak. Hautatu duten kolore konbinazio bitxiarekin, ez du inolako arazorik izango.\nSacre bleu!!! Hamaika irakurtzeko….\nBelatz 2013-10-23 23:03\nEta gero datoz bestelako komeriak: Realak galdu egin du Manchesterren. Egitate eztabaidaezina. Sartu da realzalea, porrota ahaztu nahian, Zuzeura, eta hara non ikusi dituen, berriz ere, porrotera erremediorik gabe daramaten koloreak: txuria eta urdina. Emaitza: porrota porrotaren gainean. Porrota ber 2. Egia da kontrako efektua ere gerta daitekeela realak irabazten baldin badu (kasurik urrienetan, eskuarki), baina gorputzaldi onak gutxitan eramango du realtzalea ordenagailu aurrera, ezpada kalera, lagunekin ospatzera, ardo botila bat atera eta momentua gozatzera…\nPantonin, egia esatera, eta dena esan beharra dagoenez, Laboral Kutxako trikolorea barregarri samarra iruditu zitzaidan hasieran, baina orain, zer esango dizut ba, zerbait originala ikusten diot, zereko zeratxo ausart eta lotsagabe bat, gustatzen zaidana, aitor dut, gehiengo (demokratikoa) aurka jarriko zaidala ondotxo dakidan arren. Horixe eskatuko nioke Zuzeuri, begirunez betiere: izan dadila pixkat ausartagoa, kolorezta gaitzala pixkeat, horren premiarik franko dugu eta, sasoi ilunotan!


Matias Kaplun Quartet — Gaztelupeko Hotsak\nYou are here: Home → Artists → Matias Kaplun Quartet\nMatias Kaplun Quartet\nEtorkizun handiko gitarrista da Matias Kaplun jazz generoan. Madrilgo Musika Sortzailea Ikastetxean oinarrizko ikasketak egin ondoren, 2010ean Bruselako Koningklijk Conservatorium van Brussels KCB ikastegian hartu zuten eta goi mailako graduatua lortu zuen han. Garai hartako proiektuen artean aipagarria da funk rock estiloko Stidentopolis power hirukotea, jazzaren mintzaira uztartu baitzuen funk, rock eta brasildar musikarekin. Era berean, aipagarria da Emma Shaka abeslariarekin osatu zuen jazz bikotea.\n2016an Buenos Aires hirira joan zen eta guztiz murgildu zen hiriko jazz mundu aberatsean, hainbat proiektutan esku hartu zuen. Besteak beste, Jim Hall gitarristari eta haren jazz modernoko hirukoteari –Johny One Note Trio– omen egiteko proiektuaren –Hemispheres Quartet – buruan jardun zuen,. Gainera “Kaplun-Brenner Duo” jazz bikotea osatu zuen Barbara Brenner abeslari handiarekin, eta urte bereko irailean bira bat egin zuten elkarrekin.\n2017an Belgikara eramango zuten Jim Halli omen egiteko proiektua; Bruselako Brussels Jazz Weekend jaialdian parte hartu eta areto ezagunenetan jo zuen.\nAzkenik, urte hartako urrian, Matias Kaplun Quartet (MK4)” taldea osatu zuen eurek sortutako gaiak eskaintzeko. Buenos Aires hiriko hainbat aretotan beste hainbeste emanaldi eskaini eta gero "Rio" goiburuko albuma grabatu zuen abenduan, Uptown Studios estudioetan. 2018an Bilbon hartu zuen bizitokia.


Espetxeratu egin dituzte Amurrion eta Gasteizen atxilotutako bi gazteak | Politika | Berria\nEspetxeratu egin dituzte Amurrion eta Gasteizen atxilotutako bi gazteak\nEspainiako Auzitegi Nazionalak «sustantzia lehergaiak, sukoiak edo su eragileak» edukitzea egotzi die Galder Barbadori eta Aitor Zelaiari\nEspainiako Auzitegi Nazionaleko 3. Instrukzio Auzitegiko epaileak espetxera bidali zituen atzo iluntzean Galder Barbado eta Aitor Zelaia, Ertzaintzak bezperan Araban atxilotutako bi gazteak. Berri agentziek jakinarazi dutenez, «sustantzia lehergaiak, sukoiak edo su eragileak» edukitzea egotzi die Maria Tardon epaileak, eta ikerketako iturriak aipatuz esan dute 2014. eta 2015. urteetan gertatutako zenbait eraso daudela atxiloketa eta espetxeratze horien abiapuntuan.\nErtzaintzak «piroteknia materiala» zeukan biltegi bat aurkitu zuen duela hiru hilabete Duran (Araba), eta, esan dutenez, bi gazte horien hatz markak agertu ziren material hori gordetzeko zuten bidoi batean —25 eta 26 urte dituzte, hurrenez hurren—. Amurrion (Araba) atxilotu zuten Barbado, eta Gasteizen Zelaia. Bien etxebizitzak miatu zituzten herenegun, eta beste bat ere bai Amurrioko Delika auzoan.\nErnai gazte antolakundeak eman zuen atzoko espetxeratze aginduen berri. «Irmoki salatzen dugu EAJren zipaioek Galder eta Aitorren atxiloketa eta espetxeratzean jokatu duten papera», adierazi zuten ohar batean: «Kazetariz mozorrotutako borreroen ahoetatik eraikitako akusazioaren ondorioz, Auzitegi Nazional faxistaren eskuetan utzi dituzte bi euskal gazte».\nAltsasuko auzia, Julen Ibarrolaren eta Alfredo Ramirezen espetxeratzeak eta 2013ko Gazte Danbadaren ondoren Ernaiko hainbat kide auzipetu izana adibide gisa jarrita, ohartarazi dute ondo ezagutzen dutela «errepresioaren modus operandi-a»: «Errepresioaren zurrunbiloan ito nahi gaituzte. Baina kalkulu okerrak egin dituzte berriro ere, eta oraindik ez diote herri honi neurria hartu».\nSortuk mobilizaziorako deia egin zuen atzo espetxeratze «eskandalagarri» horiek salatzeko —bat egin zuen Ernaik ere—. Manifestazioa egingo dute gaur, Gasteizen (18:30), Correosen egoitzaren aurrealdetik abiatuta. Utzi bakean Euskal Herria, euskal gazteria kalera leloa izango du martxak.\nAtxiloketen berri izan ondoren, elkarretaratzeak egin zituzten herenegun Gasteizen eta Amurrion ere. Atzo ere izan ziren protestak, eta, espetxeratzeen berri izan orduko, hainbat lagun autoz atera ziren kalera Amurrion, erabakia salatzeko, Aiaraldea.eus agerkariak jaso zuenez.


Bai Euskarari Ziurtagiriak Anaje Narbaiza, Vusa Eraikuntzak eta Leitzako, Aresoko, Goizuetako eta Aranoko ziurtagiridunak saritu ditu • ZUZEU\nBai Euskarari Ziurtagiriaren Elkarteak urteroko Ekitaldi Nagusia ospatu du gaur eguerdi-arratsalde partean D goko Plateruena Kafe Antzokian. Ekitaldi berezia izan da, orain artekoekin zerikusirik izan ez duena, Bai Euskarari Ziurtagiriaren Elkarteak bazkari baten bueltan antolatu baitu aurtengo ekitaldia. Bertan, besteak beste, Bai Euskarari eta Bai Euskarari Laguna sariak banatu dira, Rober Gutiérrez zuzendariak Elkartearen helburu estrategikoaren berri eman du eta Igor Elortza bertsolariak, Gari Otamendi arrabita-joleak eta Josu Maroto marrazkilariak hiri diziplinak uztartu dituzte saio gogoangarri batean.\nBai Euskarari Ziurtagiriaren Elkarteak Ekitaldi Nagusia ospatu du gaur eguerdi-arratsalde partean Durangoko Plateruena Kafe Antzokian. Elkarteak urtero antolatzen du ekitaldia, baina aurtengoa berezia izan da, ezberdina. Helburua, ordea, azken urteetako bera da, arlo sozioekonomikoan euskararen normalizazioaren alde egiten duten Ziurtagiridunen lana aitortzea.\nEkitaldiko unerik aipagarriena bazkalostean heldu da, Bai Euskarari eta Bai Euskarari Laguna sari banaketarekin. Bai Euskarari sariaren bitartez, Bai Euskarari Ziurtagiria duten entitateetatik euskara euren organizazioan txertatzeagatik gehien nabarmendu diren bi entitate saritzen ditu Bai Euskarari Ziurtagiriaren Elkarteak. Aurtengo sarituak Vusa Eraikuntzak eta Leitzako, Goizuetako, Aresoko eta Aranoko ziurtagiridunak izan dira.\nRober Gutiérrezek azaldu ditu Galdakaoko eraikuntza enpresaren merituak: “Azken urte hauetan euskara lan munduan txertatzeko egin duen lana eta esfortzua nabarmentzekoak dira. Krisi garaian egon arren, euskara planarekin jarraitzen du eta euskararekiko duten konpromisoa adierazteko Bai Euskarari Ziurtagiria urtez urte berritzen jarraitzen du. Eta barrura begira ere txalogarria da errotulazioan, itzulpenetan edota langileentzat euskara eskolak antolatzen egiten duten lana. Gizartearekiko konpromisoa ere aipagarria da Ibilaldia bezalako ekitaldiak babesten”.\nAntton Luengo Salmenta osteko saileko arduradunak jaso du saria. Pozik agertu da errekonozimenduarekin. Eta eraikuntza sektorean euskararen presentzia txikia dela aitortu arren, egunerokotasunean euskara txertatzen ahalegintzen direla esan du. “Neurri apalean bada ere, gure hondar alea jartzen dugu euskarari beste arnasgune bat emateko”.\nBeste saria Nafarroako ipar mendebaldera joan da, hain zuzen, Leitza, Goizueta, Areso eta Aranora. Bertako ziurtagiridunek jaso dute Arritxu Zelaia Bai Euskarari Ziurtagiriaren Elkarteko lehendakariaren eskutik. Kolektibo batek jaso duen lehenengo saria izan da. Zelaiak azaldu duenez, “bertako ostalari, merkatari, elkarte nahiz enpresek Bai Euskarari egitasmoarekin eta lan mundua euskalduntzeko helburuarekin erakutsitako konpromisoaz gain, lan jardunean euskararen erabilera areagotzen jarraitzeko helburua berresten dute urtez urte. Beren ahalegina eredugarria da beste zonalde batzuetakoentzat eta egiten duten traktore lanak ez du preziorik”.\nSaria Leitzako Kultur Taldeko Juan Mari Barriolak eta Goizuetako Umore Ona Elkarteko Juan Inazio Loyartek jaso dute, gainontzeko ziurtagiridun guztien izenean.\nSari honekin Bai Euskarari Ziurtagiriaren Elkarteak ibilbide bat saritzen du, urteetan euskararen normalizazioaren alde egindako lana. Kirmen Uribe, Xabier Mendiguren Bereziartu eta Joxe Anjel Iribar izan dira orain arteko sarituak, eta laugarren edizioan Anaje Narbaizak jaso du, Antzuolako Elay enpresako Metrologia arduradunak.\n“Elay enpresak 1992an euskara plana abiatu zuen, lan munduko lehenengo esperientzia izan zen hura. Lana euskaraz egin nahi zutela erabaki zuten hartan. Antzuolako enpresa aitzindari izan zen euskara planak lan munduan inplementatzerakoan eta orduraino jorratu gabe zegoen bidea erakutsi zien Euskal Herriko beste enpresei. Egun, euskara plana desagertu da Elayn, euskara guztiz txertatzea lortu duten seinale. Gainera, Elay taldea izan zen Bai Euskarari Ziurtagiriaren “Zerbitzua eta Lana euskaraz” maila eskuratu zuen lehendabiziko enpresa, 2002an. Aipatu ditudan urrats guzti horietan parte-hartze zuzena izan du Anaje Narbaizak; horregatik, bere ibilbideagatik eta urte mordo honetan euskararen erabilera lan munduan normalizatzeko eginiko ekarpenagatik eman diogu saria”.\nAnaje Narbaizak hunkituta jaso du saria. Berak jaso duen arren, Elay taldearen saria dela argi utzi nahi izan du hasteko. “Gure aurrekariak erreferenteak dira euskararen munduan. Sariak haien maila berdinean jartzen gaitu, eta horrek sekulako poza ematen digu. Errekonozimendu handia da eta hunkituta gaude, eta apur bat beldurtuta”.\nNarbaizaren iritziz, Elay enpresak euskarari egin dion ekarpenik handiena “lana euskaraz egin daitekeela sinistea, eta sinisten genuen hura gauzatzea posible dela azaltzea izan da. Zentzu horretan, atzetik datozen enpresentzat eredu bat ezarri dugula esan daiteke”.\nRober Gutiérrez: “Ziurtagiridunak euskararen normalizazioan eragiten ari zarete”\nSari banaketa ekitaldia amaituta, Rober Gutiérrez Bai Euskarari Ziurtagiriaren Elkarteko zuzendariak hartu du hitza. Hizkuntza batean normaltasunez bizi ahal izateko espazioak euskalduntzea estrategikoa dela nabarmentzen hasi du bere diskurtsoa, “horregatik azpimarratzen dugu berebiziko garrantzia duela alor soziekonomikoaren espazioetan euskarari lekua egiteak. Lanean ematen dugun denboragatik edota produktu eta zerbitzuen kontsumitzaile garelako, eragina du lan munduak gure bizimoduan eta hizkuntza jardueran”.\nZuzendariaren iritziz, lan munduak hobetzeko izugarrizko tartea du, “eta Ziurtagiriaren Elkarteak eragiten jarraitzeko espazioa. Jarraitzeko diot, eragiten ari garelako, eta ez soilik maila teorikoan. Maila praktikoan, eguneroko jardunaz gain [Bai Euskarari Ziurtagiriaren bitartez], Enpresarean bezalako egitasmoekin”.\nEuskaraz jarduten duten enpresen artean lankidetza proiektuak bideratu nahi dituztela adierazi du. Era berean, instituzio eta gainontzeko eragileekin bide hori jorratzeko prest azaldu da, “konbentzituta baikaude elkarlanean emaitza hobeak lortu daitezkeela.. Ezin dugu indarrak, jakintzak, denbora eta baliabideak alperrik galtzeko luxua onartu, norabide berean koordinatu eta zuzendu genitzakeen indarrak sakabanatuz”.\nAmaitzeko, Ziurtagiridunak aipatu ditu: “Zuen jardun profesionalean euskarari atea zabaldu diozuelako, nire miresmenik handiena. Ohartu gabe, edo guztiz kontziente, euskararen normalizazioa sustatzen ari zarete, bakoitza bere alorrean, eta bere inguruan, eta horrek berebiziko garrantzia du”.


Karrikiri: 25 urte Iruñeko euskaldunen arteko sarea ehuntzen\n1997an sortu zuten elkartea; hiriburuko Alde Zaharreko Xabier kalean du egoitza. 120 bazkide ditu egun. Amaren Alabak taldearen saioa antolatu dute gaurko, IrunÌÂeko Kondestablearen jauregian.\n«Nik ez dut batere sufritu; plazer handia izan da Argan aritzea»\nHogei urtez izan da Nekane Zibiriain IruÃ±eko Arga tabernako barran. Erretiroa hartu zuen abenduan, uholdeak gertatu eta gero. Ostatua nork hartuko duen zain da, euskaldunentzat bilgune izaten segitzeko.\nEman nahi zaion tokia da gakoa\nNUPek Euskarazko Ikasketen Plan Gidaria egin du. Helburutzat hartu du 2023-2024ko ikasturterako euskarazko 2.226 kreditu eskaintzea. Hizkuntza Plangintzarako zuzendari Imanol NunÌezek erran du plana «konpromiso» bat dela; Euskara Taldeak zalantzan jarri du betearazteko duen gaitasuna.\nPartekatu nahi duten bidaia\nEmma Larretaren, Rosa Marcosen, Pilar Navarroren eta Idoia OrduñÂaren bizipenak eta hitzak dokumental bilakatu ditu Marga Gutierrez zuzendariak: ‘AMA-DAS’ lana egin du, indarkeria sufritu duten emakume elbarrion esperientzien berri emateko.\nTudela Comparte fundazioak ia zortziehun pertsona artatu ditu iaz. Villa Javier jantoki soziala kudeatzen du, eta lana eta formakuntza sustatzeko proiektuak ditu.\nIKAren Iruñeko Arturo Campion euskaltegiak 50 urte bete ditu, eta, hori ospatzeko, arduradunek egitarau zabala prestatu dute, hilaren 26tik aurrera. Gainera, liburu bat argitaratuko dute, eta dokumental batean jasoko dute euskaltegiaren bidea. Mende erdia egin du Alde Zaharrean.\nOlga Patiño urtarrilaren 7an zendu zen, Nafarroako Unibertsitate Ospitalean. Eutanasia egin zioten. Familiak eskertu egin du prozesu osoan jasotako babesa, baina salatu du erietxez mugitu behar izan zutela haren borondatea bete ahal izateko, San Joan Jainkoarena ospitalekoek ez baitzioten egin nahi izan.


2012. urtetik geldi dago Garoñako zentral nuklearra eta 2021ean hasiko dira hura eraisten, Espainiako Gobernuak EH Bilduren galdera parlamentario bati erantzunez informatu duenez.\nGaroñako zentral nuklearra 2012tik dago geldirik.\nEraistearen lehen fasea 2021eko erdialdean martxan jartzea aurreikusten du Espainiako Gobernuak eta bigarrena berriz, 2024an. Naizek argitaratu duenez, bigarren fasea izango da luzeena, 7 urte irautea aurreikusten baitute.\nUne honetan Espainiako Segurtasun Nuklearreko Batzordea lanean ari da bi fasetako eraiste horren dokumentazioa prestatzen.\nAurreneko fasean, zentral nuklearreko putzuetan dagoen erregaia aztertuko da, turbinen eraikina botako da eta bigarren faserako dokumentazioa prestatuko da.\n2024tik aurrera berriz, erreaktorean eta gainontzeko eraikinetan hasiko dira lanean. Bigarren fase honen iraupena luzeagoa da, edifizio horien kutsadura kendu behar delako beste ezer egin aurretik.\nEta zer gertatuko da zentralak sortutako hondakin nuklearrekin? Moncloak EH Bilduri emandako erantzunaren arabera, El Cabrileko biltegiratze-zentro batera eramango dituzte, Andaluziara. Baina zentro horretako baldintzak betetzen ez dituzten hondakin nuklearrak Garoñan bertan gordeko dira.\nKanal hauetan artxibatua: Garoña | Hondakin nuklearrak


Flashdance - Wikipedia, entziklopedia askea.\nIrene Cararen eta Michael Sembello (en) filma\nIrene Cara eta Michael Sembello (en)\nfilm erromantikoa, musika-filma, film dramatikoa eta dance film (en)\nLilia Skala (en)\nLucy Lee Flippin (en)\nNorman Scott (en)\n[[Kategoria:Lilia Skala (en) antzeztutako filmak]]\n[[Kategoria:Lucy Lee Flippin (en) antzeztutako filmak]]\n[[Kategoria:Norman Scott (en) antzeztutako filmak]]\n[[Kategoria:B-Boys (en) antzeztutako filmak]]\nWalt Mulconery (en)\nCharles Rosen (en)\n4th Golden Raspberry Awards (en)\nThomas Hedley, Joe Eszterhas\nBud S. Smith (en) , Walt Mulconery (en)\nFlashdance amodiozko film musikala da, 1983an Adrian Lyne ingeles zinemagileak zuzendua. Jennifer Beals eta Michael Nouri aktoreek antzeztu zuten.\nFilm honetako soinu banda hainbat abesti ospetsuz osatua zegoen, tartean Michael Sembello abeslariaren Maniac eta, batez ere, Flashdance... What a Feeling abestiaz, Irene Cara musikariak idatzi eta abestutakoa, eta Jatorrizko abesti onenaren Oscar Saria irabazi zuena; biak ere 1980ko hamarkadako abesti ospetsu eta entzuenetakoetakoen artean daude. Film onenaren Urrezko Globo Saria - Komedia edo musikala saileko izendapena ere jaso zuen.\nAlexandra Alex Owens (Jennifer Beals) etorkizunean dantzari profesionala izatea amesten duen neska gazte bat da. Baina bere bizitza eta ametsak aurrera ateratzeko egunero altzairutegi batean gogor lanean jardun beharrean dago eta gauez kabaret taberna batean, bertako bezero gehienak ere altzairutegian lan egiten dutelarik. Bere nagusia Nick Hurley (Michael Nouri) da, Alex pertsonalki ezagutzen ez duelarik. Gau batez Nickek kabaretean dantzatzen ikusi eta Alexetaz maiteminduko da.\nJennifer Beals: Alexandra "Alex" Owens\nMichael Nouri: Nick Hurley\nLilia Skala: Hanna Long\nSunny Johnson: Jeanie Szabo\nKyle T. Heffner: Richie\nLee Ving: Johnny C.\nRon Karabatsos: Jake Mawby\nBelinda Bauer: Katie Hurley\nMalcolm Danare: Cecil\nPhil Bruns: Frank Szabo\nMicole Mercurio: Rosemary Szabo\nLucy Lee Flippin: Secretary\nDon Brockett: Pete\nCynthia Rhodes: Tina Tech\nDurga McBroom: Heels\nStacey Pickren: Margo\nLiz Sagal: Sunny\nMarine Jahan (krediturik gabe): Alexandra Owens dantza sekuentzietan\nFlahdance filmaren IMDBko fitxa irakurgai (Ingelesez)\nAdrian Lynek zuzendutako filmak\nThomas Hedleyk idatzitako filmak\nJoe Eszterhasek idatzitako filmak\nJennifer Bealsek antzeztutako filmak\nBelinda Bauerrek antzeztutako filmak\nCynthia Rhodesek antzeztutako filmak\nMalcolm Danarek antzeztutako filmak\nMonique Gabriellek antzeztutako filmak\nPhil Brunsek antzeztutako filmak\nSunny Johnsonek antzeztutako filmak\nDon Simpsonek ekoitzitako filmak\nDantzari buruzko filmak\nPittsburghen girotutako filmak


HIKA TEATROA: Koaderno zuria - Jalgi\nHIKA TEATROA: Koaderno zuria\noadernoaren hitzak lerroz lerro…\nBegoña eta Arrate ahizpak dira. Hogei urteren ondoren jaiotetxean egingo dute topo, ustekabean. Arratebeheko bizilagunak deituta itzuli da, denboraldi bat baitarama hoska, soinu arraroak entzuten dituela esanez. Ama hil berria da eta hutsik behar luke etxeak. Baina Arratek Begoña aurkitzen du bertan. Ezustean.\nAfrikan bizi izan da urte askoz Begoña. Amarengandik ihesi joan zen. Ekaitz-egun beldurgarri batez, aborto baten ondorioz, bizia hankartetik zihoakiola konturatu zenean. Laguntza eskatu zion amari. Honek, ordea, lagundu aurretik mehatxu egin zion. Gertatutakoa bien artean geratuko zela hitz emanarazi egin zion. Egun batzuk geroago Begoñak ihes egingo du zulo ilun hartatik, giro itogarri horretatik. Urrutira. Afrikara.\nZoriontsu izango da Afrikan. Maita egingo dute eta maitatua sentituko da. Baina hala ere, umetatik bizitakoak ez dio bakerik emango eta egun batez denak idaztea erabakiko du. Koaderno zurian. Hogei urte geroago Begoña etxera itzuliko da lanik gabe, bizimodua ateratzeko modurik eta indarrik gabe. Egoera horretan, amak eguna zaharren zentro batean ematen duela aprobetxatuz, etxean sartu eta berak alde egin zuenetik beti itxita egon den gelan hartuko du ostatu, ezkutuan. Gauero, ordea, Begoña ohe ondoan eseriko zaio amari eta hark alabaren mamutzarrak bisitatzen diola uste duen bitartean, alabak kuaderno zuriko hitzei hotsa jarriko die, lerroz lerro, hitzez hitz. Urteetan idatziak.\nAma hil ondoren, bertan jarraituko du Begoñak noizbehinkako itzulpen lanak ematen dioten diru urriarekin. Beheko bizilagunaren begietatik ihes egiten moldatuko den arren, Arrate ahizparen ustekabeko bisitek lanak emango dizkio. Izan ere, Arratek maitalearekin biltzeko maitasun habitzat hartu du jaiotetxea eta nahigabe Begoña enkontru horien lekuko ezkutua bihurtuko da.\nArrate ezkonduta dago eta bi alaben ama da. Lanbidez, famili medikua da ondoko herrian eta itxura batez bizimodu zoriontsua dauka. Benetan, ordea, bizimodu bikoitza darama. Hilabeteak dira umetako neska lagun batekin maitasun harreman bat daramana ezkutuan. Inork ezin du halakorik jakin!\nHika Teatroaren web orria: http://www.hikateatroa.eus/\nYOLANDA ARRIETA: Ipuin Kontalaria\nHIKA TEATROA: Mediazioak\nMAIATZAK 25, ASTEAZKENA | 13:00 AMURRIO ANTZOKIA


Ospitalea, sei pertsonaz osaturiko Batzarre batek zuzentzen du, Ospitaleko Administrariak bezala ezagutuak.\nBatzarrea, urtean behin, hiriko Udaletxeko Kongresu orokor batean izendatzen zen, Alkatea buru zela, eta hiritar guztiek parte hartzen zutelarik.\nOspitalean lan egiten zuten sendagile eta kirurgilariak eta Udaletxearen kontratuz hiriaren zerbitzurako zeudenak, berdinak ziren.\nSeuraski kontratu horretan zegoen klausula baten bidez behartzen zituzten ospitaleko lana egitera; txandaka egiten zuten hilean behin.\nOspitaleko barne funtzionamenduan pertsonai garrantzitsua ama económica deritzana zen.\nBerak, zenbait erizain eta zerbitzarien laguntzaz, gaixoak zaintzen zituen.\nOspitalean sartzeko, gaixoari sendagilearen partea eskatzen zitzaion, bertan azaldu behar zutelarik sintomak e. a..\nAdministrariak zeraman erregistro liburu batean idazten ziren gaixoen sarrera datak, altak, eta heriotze kasutan, hildakoa lurperatua non izan zen ere.\nArautegiko erregelak oso xeheak dira, gaixoen herri lekualdatzeak egiteko modua, gaixo bakoitzak zeuzkan tresna zenbakidunak, e. a. zehazten ziren; logelen ordez, ikuluz mintzatzen da.\nAma económica-k sendagilearekin egiten zituen ikustaldiak eta gaixo bakoitzaren berri ematen zion, eta norbaitek gaixotasun likatsua balu, alda zezan beste ikulu batetara.\nAmak kurioski zaintzen zituen bere ardurapean zeuden zerbitzariak, beraiekin birpasatzen zuen kristau dotrina, arretaz zaintzen zuen hilabetean behin aitor zitezen txandaka bidaltzen zituelarik inguruko elizetara, beti gaixoen zaintzetarako kalterik gabe.\nHau, 1787.eko azaroako Kongresu Orokorrean onartu ziren arautegien laburpen bat litzateke.\nOnarpen bilera horretara joan zirenen artean, aipa daiteke Lardizabaleko Vicente Jaunaren izena, Donostiako mediku ospetsua halaber Karakaseko Kompainiaren zerbitzuan.\nErantsi behar dut Ospitalean onartzen zirela hiriko eta bere inguruko gaixo noharroi guztiak eta baita beste hiri edo herri batekoa izan arren, hiri horretan zegoela gaixorik edo ondoezik jartzen zen guztiari ere.\nEzinbestekoa zenean, gaixoari etxean begiratzen zitzaion.\nEkonomikoki, ongileek egiten zituzten eskesariei esker jarraitzen zuen.\nOspitale hau, 1769.eko Probizio Errealez sasikumeen etxe izateko asmokoa, hauzotar noble batzuren batzarrak zuzendua, ondasun gutxikoa izan arren, itxura onean mantentzen da herriaren limosna anitzi esker.\nBeraz, Jesusen Konpainia kanporatua izan zenean, Karlos III.en agintapean, Ospitaleak eraikuntza hori hartuko du.\nGaztelu mendipean zegoen, eta bertara irits zitekeen abuztuaren 31. kaleko, lehen Trinidad, 40. eta 42. zenbakiko etxeen artean dagoen kaletartea igoz.\nGeroago beste eraikuntza batetara aldatu zuten: Juan de Bilbao kaleko 12. zenbakira, 1813.eko sutean suntsitua gertatu zelarik.\nBaina, utz dezagun orain Ospitale hau une batez leku horretan, 1813.a baino lehen, geroago itzuliko bait gara zoritxarreko data honetara, eta orain iker ditzagun garai hartan, honetaz kanpo zeuden beste ospitale batzu.\nHorregatik joango gara Done Martin auzoaz hitz egitera, non aurkitzen bait dira zenbait ongintzetxe.